Datum kreiranja: sreda, 29 oktobar 2014 08:41\nRaketa-nosač Antares kompanije Orbital Sciences (OSC) eksplodirala je šest sekundi posle poletanja sa lansirne rampe 0A kosmodroma Wallops u Virdžiniji. Na vrhu RN nalazio se automatski teretni brod Cygnus koji je trebao u misiji CRS-3 da na američki segment Medjunarodne kosmičke stanice (MKS) donese oko dve i po tone materijala neophodnog za život astronauta i nastavak programa naučnih istraživanja.\nPrvi pokušaj lansiranja je odložen u ponedeljak, 27. oktobra jer se jedan brod našao u zabranjenoj zoni. Sledeći pokušaj je usledio u utorak, 28. oktobra 2014. U 18:22h po lokalnom vremenu, raketa je krenula sa lansirne rampe kosmodroma MARS (skraćenica od “Srednje-atlantske regionalne kosmičke luke”) na ostrvu Wallops. Samo šest sekundi kasnije, na snimku direktnog prenosa lansiranja, video se veliki bljesak na dnu rakete-nosača. Ona je zastala, a onda krenula natrag prema lansirnoj rampi gde je usledila jaka eksplozija. Prvobitni izveštaji govore o velikom oštećenju rampe, ali na sreću bez ljudskih žrtava.\nOvo je bilo pvo lansiranje modifikovane RN Antares 130 sa pojačanim drugim stepenom koji omogućava lansiranje većih korisnih tereta. Za sada, nema indikacija da su ove modifikacije izazvale eksploziju rakete, koje se desilo dok je radio prvi stepen. Ovo je inače bilo peto lansiranje RN Antares koja je razvijena prvenstveno za lansiranje automatskih teretnih brodova Cygnus. Oni, skupa sa brodovima Dragon kompanije SpaceX, u okviru NASA-inog komercijalnog programa CRS snabdevaju američki deo MKS. Prema ugovoru sa NASA-om iz 2008. kompanija OSC treba da obavi osam “snadbevačkih” misija na MKS, dok je NASA nedavno produžila ugovor sa obema kompanijama na nastavak programa CRS do 2020.\nPrvi stepen RN Antares je razvijen u ukrajinskom konstruktorskom birou “Južnoe” na bazi prvog stepena rakete “Zenit”. On koristi dva raketna-motora AJ26-58, koji predstavljaju američke modifikacije starih ruskih motora NK-33 korišćenih za (neuspešna) lansiranja sovjetskih mesečevih raketa N1 ranih 70-ih. Sada, pored Antaresa, NK-33 se koristi i na novoj lakoj ruskoj RN “Sajuz 2.1v”. Zanimljivo je da maja 2014. testiranja jednog motora AJ26 završeno neuspehom, ali se za sada nezna dali je to povezano sa eksplozijom na Wallopsu.\nKosmodrom MARS na ostrvu Wallops je komercijalni lansirani centar. Pored rampe 0A, tamo se nalazi još jedna lansirna platforma 0B. Ona se medjutim koristi samo za lansiranje manjih raketa na čvrsto gorivo tipa Minotaur (takodje kompanije OSC) i ALV X-1 (kompanije AT, ova raketa je za vreme poslednjeg lansiranja 2008. uništena jer je počela da skreće sa kursa).\nOvo je inače bilo šesto lansiranje sa rampe 0A kosmodroma Wallops od oktobra 1995. kada je sa nje prvi put lansirana RN Conestoga 1620. Tada je takodje došlo do eksplozije rakete, ali rampa nije nastradala. Posle toga, uključujući ovaj poslednji start, sa ove rampe je lansirano pet Antaresa kompanije OSC.\nZa vreme finalnih lansirnih operacija, 15 minuta pre paljenja motora, kosmički brod Cygnus je\nprebačen na autonomno napajanje, dok su sistemi rakete Antares prešli na interni električni sistem pet minuta kasnije. Odbrojavanje, u žargonu NASA-e poznato kao “kauntdaun” (countdown) je započelo tri minuta pre poletanje, dok su minut kasnije rezervoari prvog stepena dovedeni pod pritisak. To je poslednji korak pre početka upumpavanja goriva i oksidatora u gorivne ćelije raketnih motora. Kada je odbrojavanje došlo na nulu, oba motora AJ26 su aktivirana. Raketa je 2,2 sekundi kasnije počela “uspon” pored lansirnog tornja. Medjutim, šest sekundi posle aktiviranja motora, videla se promena u boji plamena, donji deo rakete je eksplodirao a njen ostatak, uključujući teretni brod Cygnus pao natrag na rampu i eksplodirao.\nOvo je trebao da bude treći let Cygnusa prema MKS i poslednji ovogodišnji start RN Antares, uz sledeći planiran 1. aprila 2015. Kako će analiza neuspešnog lansiranja potrajati, a popravka rampe 0A oduzeto dodatno vreme, sasvim je izvesno da će sledeće lansiranje rakete Antares sa teretnim brodom Cygnus biti odloženo.\nOvo je trebalo da bude 68-smo kosmičko lansiranje u 2014, i dvadeseto u SAD.\nOvaj neuspeh se neće odraziti na funkcionisanje američkog dela MKS, jer na stanici ima dovoljno zaliha neophodnih materijala za nekoliko meseci. Pored toga, početkom decembra planirano je spajanje teretnog broda Dragon.\nOko Kosmičke stanice se inače odvija vrlo živa aktivnost. Posle dva američka i jednog ruskog izlaska u otvoreni kosmos, prošle nedelje se od MKS odvojio privatni teretni brod Dragon koji je vraćen na Zemlju sa rezultatima istraživanja obavljenih u modulima američko-medjunarodnog dela stanice. Danas (sreda, 29. oktobar 2014.), sa Bajkonura prema MKS treba da poleti ruski teretni brod “Progres M-25M” sa oko 2,tone opreme, hrane, vode, vode i vazduha za ruski deo stanice. Zanimljivo je da će prvi put za lansiranje teretnih bordova “Progres” biti korišćena raketa-nosač “Sajuz 2.1a”. Nekoliko nedelja kasnije, 24. novembra 2014. prema MKS kreće rusko-italijansko-američka posada u misiji MKS-42/43.


(FOTO) MUP ZA POTREBE KRIMINALISTIČKE POLICIJE NABAVIO 322 VOZILA! Stefanović: Poboljšavamo uslove rada za efikasnije rezultate - Informer\nPotpredsednik Vlade i ministar unutrašnjih poslova dr Nebojša Stefanović prisustvovao je danas u Nastavnom centru "Makiš" primopredaji 322 vozila, koja je Ministarstvo unutrašnjih poslova nabavilo za potrebe kriminalističke policije\n322 vozila za MUP\nNebojša Stefanović MUP automobili vozila\nSTEFANOVIĆ: Zahvalnost Burundiju na povlačenju priznanja tzv Kosova\nOVo je veoma vazno da bi rad policije bio uspesan.\nKonkretna i neophodna podrška pripadnicima policije,na delu a ne rečima,svaka čast!\nDrago mi je da danas imamo priliku da poboljšamo uslove rada kriminalističke policije u svih 27 policijskih uprava u Srbiji i time im omogućimo da budu još efikasniji!!\nUlaganje je ocigledno, a tako i treba da bude.\nOvo ce umnogome pomoci nasoj policiji\nOvo ce svakako pomoci nasoj policiji radi efikaasnijih rezultata\nKriminalistička policija je uvek tu kada se rešavaju jako teške i opasne po život situacije,zato mora da bude opremljena da bi mogla da reaguje u svakom trenutku.\nObezbeđenost policije se podrazumeva ukoliko želimo bezbednost za našu decu i nas samih.\nVelika ulaganja i ostvarivanje odlicnih uslova za rad nase policije.


PCVesti - Srpsko IT tržište nastavilo sa rastom u 2008. godini\nSrpsko IT tržište nastavilo sa rastom u 2008. godini\nSrpsko IT tržište nastavilo je sa solidnim rastom od 18,9% na godišnjem nivou. Prema nedavnom izveštaju IDC-a, ukupna potrošnja za hardver, softver i IT usluge u Srbiji dostigla je gotovo 891 milion dolara u 2008. godini.\n“Očekuje se pad IT potrošnje u Srbiji u periodu 2009-2010, a zatim ponovni rast od 2011 godine. Pad potrošnje treba iskoristi za reorganizaciju uloge IT odeljenja u kompanijama”, izjavio je Atila Madai, regionalni rukovodilac u IDC Adriatics. “Prosečna stopa rasta, međutim, zavisiće od sposobnosti dobavljača da se izbore sa ekonomskom krizom sa kojom se država suočila”.\nIT potrošnja po stanovniku u Srbiji dostigla je 121 USD u 2008. godini, što je 11,6% od proseka potrošnje po glavi stanovnika u Evropskoj Uniji (914 USD). Slovenija ima potrošnju 494 USD, Hrvatska 299 USD, a Srbija je ispred susedne Rumunije gde se za IT izdvaja samo 116 USD po stanovniku. Ipak, Srbija zauzima oko 23% ukupne IT potrošnje u okviru osam zemalja Jadranskog regiona.\nU IT potrošnji oprema učestvuje sa 72,6% od ukupne vrednosti IT tržišta u Srbiji u 2008. Na IT usluge je izdvojeno 16,7%, a na softver 10,7% potrošenih sredstava.\nIDC očekuje da će se IT potrošnja u Srbiji uvećavati sa prosečnim godišnjim rastom od 11,6% u narednih pet godina i da će se u 2013 godini u oblasti IT-a u Srbiji potrošiti preko 1,54 milijardi dolara.\n|Search:Find More About Srpsko IT tržište nastavilo sa rastom u 2008. godini|\nNova reklama za Windows\nOdloženo izručenje britanskog hakera SAD\nESET NOD32 dobio nagradu magazina Virus Bulletin\nIT kompanije iz Srbije pokazale kvalitet na svetskom nivou\nKompanija Alcatel- Lucent je imenovala Emila Visloguzova na mesto glavnog predstavnika kompanije za region Srbije, Bosne i Hercegovine i Crne Gore


Tajni plan Tirane i Prištine: Albanci u subotu spremaju nemire i otimaju jug Srbije | WebTribune\nHome U FOKUSU Tajni plan Tirane i Prištine: Albanci u subotu spremaju nemire i otimaju jug Srbije\nBesni zbog ZSO čelni ljudi Bujanovca. Preševa i Medveđe planiraju nemire ukoliko se Beograd suprostavi u subotu formiranju asocijacije opština nastanjenih albanski stanovništvom\nAlbanci sa juga Srbije u subotu planiraju da Bujanovac, Preševo i Medveđu proglase asocijacojim opština nastanjenih albanskim stanovništvom! Albanske vođe sa juga za svoj pakleni planu, koji podrazumeva i nemire ukoliko im se Beograd suprostavi, dobili su podršku kosovske vlade kao odgovor na formiranje Zajednice srpskih opština na KiM, otkriva izvor iz albanskih struktura\n– Na tajnom sastanku koji je održan u Preševu u ponedeljak a na kome su prisustvovali Jonuz Musliu, predsednik Nacionalnog saveta Albanaca i njegov zamenik Šukri Imeri, zatim Nagip Arifi, predsednik opštine Bujanovac i Ragmi Mustafa, predsednik opštine Preševo dogovoreno da je da se u subotu, 12 septembra održi Sednica saveta albanskih odbornika iz ove tri opštine sa juga. Iako je planirano da deklaraciju o osnivanju opština nastanjenih albanskim stanovištvom formalno predlože njihovi odbornici za svega zapravo stoje njih četvorica koji već imaju podršku kosovske vlade – objašnjava sagovornik.\nČelni ljudi Bujanovca i Preševa a tom sastanku lično su predlagali da Albanci moraju “odlučno da odgovore” na formiranje Zajednicu srpskih opština koju su Srbi dobili na KiM.\n– Imamo podršku Prištine, konkretno Republike Kosovo da ovaj plan sprovedemo do kraja u subotu. Ukoliko Beograd bude bio protiv organizovaćemo naše ljude odavde ali i sa Kosova da izađu na ulice. Biće to naš žestok odgovor na ono što su Srbi dobili na Kosovu. Zapamtiće nas – zapretio je Arifi.\nSagovornik iz bezbednosnih struktura kaže da su oni o svemu ovome obavestili nadležne u državi.\n– To što oni planiraju da formiraju je protiv Ustava. Njima kao nacionalnoj manjini su u Srbiji zagarantovana sva prava. U ukoliko zaista budu formirali neku takvu asocijaciju jasno im je da ona neće biti priznata a protiv organizatora će biti podnete krivične prijave. Ukoliko dođe do nemira, koje najavljuju, organizatori će biti uhapšeni – priča izvor.\nAmerički eksperti zanemeli: Katastrofa se bliži, dolazi “Patriša” najveća oluja ikada zabeležena


Ružić zvanično potpredsednik SPS-a, Marković iznenađenje - 03.09.2015, Sputnik Srbija\nSocijalisti su, devet meseci nakon Kongresa, izabrali i ostale stranačke organe. Među potpredsednicima stranke je istoričar Predrag Marković, a na sednici... 03.09.2015, Sputnik Srbija\npolitika, vesti, ivica dačić, socijalistička partija srbije, sednica glavnog odbora\n19:03 03.09.2015 (Osveženo: 16:19 05.10.2015)\nNakon sednice GO novinarima je saopšteno da će kandidat socijalista za gradonačelnika Beograda biti Aleksandar Antić, a kandidat za pokrajinskog premijera Dušan Bajatović, koji će i dalje voditi pokrajinski odbor socijalista.\nŠef izbornog štaba socijalista za lokalne izbore biće Novica Tončev, odlučeno je na sednici GO SPS-a.\nZa potpredsednike su izabrani Branko Ružić, Aleksandar Antić, Slavica Đukić Dejanović, Žarko Obradović i istoričar Predrag Marković, „iznenađenje“ koje je još ranije najavio lider stranke Ivica Dačić.\nPočasni predsednik SPS-a biće Milutin Mrkonjić.\nDosadašnja potpredsednica i šefica poslaničke grupe Dijana Vukomanović će ubuduće obavljati funkciju predsednice Izvršnog odbora, a njeno mesto u poslaničkoj klupi zauzeće Đorđe Milićević, portparol stranke i dosadašnji zamenik šefa poslaničkog kluba.\nU Glavni odbor su kooptirani Nikola Šainović i Velimir Bata Živojinović, koji je sednici kratko prisustvovao u kolicima, dok je u Predsedništvo kooptiran Petar Škundrić.\nKako je rečeno, ostalo je još da se izaberu zamenik predsednika i dva potpredsednika stranke.\nUoči sednice GO Dačić je rekao da će SPS kao partija svakako nastaviti svoj reformski proces spremajući se za dalje političke zadatke.\n„Naša politička orijentacija je jasna, mi se nalazimo u Vladi, delimo zajedničke političke ciljeve da Srbija bude moderna, uređena, ekonomski razvijena zemlja koja ide ka EU, ali koja takođe drži do svojih nacionalnih i državnih interesa i daljih razvoja odnosa sa tradicionalnim prijateljima“, istakao je šef srpske diplomatije.\nOn je dodao da SPS deli zajedničke ciljeve sa koalicionim partnerima iz SNS-a, dok su stranačka politika i ideologija, kako je istakao, stvar za stranačke organe, kako bi stranka imala identitet moderne levice u vremenu kada sve stranke, ne samo u Srbiji nego i u svetu, tragaju za identitetom.\n„U tom cilju, mi idemo dalje, i zato bih vas zamolio da ne izmišljate svašta pišući po novinama ko je s kim razgovarao i ko će šta biti. Kad ste čekali osam meseci, sačekajte još jedan dan“, rekao je Dačić.\nOd kongresa 2010. godine, uz Dačića su strankom rukovodili Žarko Obradović, kao zamenik predsednika stranke, kao i Đukić Dejanovićeva, Mrkonjić i Vukomanovićeva kao potpredsednici, dok je predsednik Izvršnog odbora bio Ružić.


Koliko dugo vakcina štiti od COVID-19?\nEksperti još ne znaju odgovor na to pitanje zato što i dalje proučavaju vakcinisane ljude da bi utvrdili kada bi zaštita, koju pruža vakcina, mogla da nestane.\nDjelotvornost vakcina protiv novih sojeva koronavirusa takođe će odrediti da li, kada i koliko često će biti potrebna dodatna imunizacija.\n"Moramo da proučavamo vakcinisanu populaciju da bi utvrdili u kojem trenutku ljudi ponovo postaju podložni virusu", kaže istraživač vakcina na Univerzitetu države Washington Deborah Fuller.\nZa sada, aktuelna klinička istraživanja Pfizera sugerišu da je vakcina te kompanija, koja se daje u dvije doze, veoma djelotvorna najmanje 6 mjeseci a vjerovatno i duže. Ljudi koji su primili vakcinu kompanije Moderna takođe su i dalje imali primjetne nivoe antitijela šjest meseci nakon druge doze.\nMeđutim, antitijela su samo dio priče. U borbi protiv virusa, imuni sistem ima još jednu liniju odbrane - takozvane B iT ćelije - od kojih neke mogu da se zadrže dugo nakon pada nivoa antitijela. Ako u budućnosti naiđu na isti virus, te ćelije mogu potencijalno brže da da reaguju.\nČak i ako u potpunosti ne spriječavaju bolest, mogu da pomognu da se ublaže njeni simptomi. Međutim, još nije poznato kakvu bi ulogu mogle da imaju te ćelije kada je riječ o koronavirusu - i koliko dugo.\nAktuelne vakcine protiv koronavirusa vjerovatno će trajati najmanje godinu dana, ali vjerovatno ne nude doživotnu zaštitu, kao što je reč o vakcinama protiv boginja, kaže doktorica Kathleen Neuzil, ekspert za vakcine na Univerzitetu Maryland.\n"Biće negdje na sredini tog veoma širokog opsega", ističe Neuzil.\nPostojeće vakcine djelotvorne su protiv specifičnog "spajk" proteina koji koronavirus koristi da se prikači za ćelije i inficira ih, objašnjava Mehul Suthar iz Centra za vakcinaciju Univerziteta Emory.\nZa sada, vakcine po svemu sudeći štite protiv više novih sojeva, mada nešto manje kada je riječ o varijanti koja je prvobitno otkrivena u Južnoafričkoj Republici.\nPotreba za primanjem dodatnih vakcina djelimično će zavisiti i od uspjeha kampanje vakcinacije širom svijeta, smanjenja prenošenja virusa i njegovih novih varijanti.


Naslovna Sport Ostali sportovi Bojana Mladežić deveta\nNa evropskom seniorskom prvenstvu u karateu u Španiji\nOd 27. do 31. marta španska Gvadalahara bila je domaćin Evropskog seniorskog prvenstva u karateu gde je veoma jaku konkurenciju činilo preko 550 takmičara iz pedeset jedne evropske zemlje.\nU sastavu reprezentacije Srbije se našla i najbolja bačkopalanačka karatistkinja Bojana Mladežić koja je zauzela odlično deveto mesto.\nBojana Mladežić u prvom krugu u grupi bila četvrta i plasirala se u naredno kolo. U tom drugom kolu je reprezentativka iz Bačke Palanke bila petoplasirana i nije uspela da se domogne trećeg kola i borbe za jednu od medalja.\n– Ovim uspehom Bojana Mladežić je za stepenicu bliža plasmanu na Olimpijske igre u Tokiju 2020. godine, kaže Lazar Radoš predsednik KK „Tikvara“.\nBojana Mladežić je rođena 1996. godine i proteklih godina je neprikosnovena u Srbiji kada je u pitanju izvođenje kata. Prošle godine je na domaćoj karate sceni Mladežićeva dominirala i osvajala sve same zlatne medalje od Kupa Vojvodine u Bečeju, preko Kupa Srbije u Beočinu, seniorskog prvenstva Vojvodine u Staroj Pazovi do državnog prvenstva u Čačku.\nBojana je imala uspeha i na internacionalnoj sceni u 2018. godini kada je bila treća na Balkanskom prvenstvu u Istanbulu u Turskoj, a učestvovala je i na Evropskom i Svetskom seniorskom prvenstvu u Srbiji, odnosno Španiji.\nEvropsko seniorsko prvenstvo u karateu\nPrethodni tekstPostavljene ljuljaške za klince\nSledeći tekstAkcija u Poletarcu


Pismo poslato danas, samo nekoliko sati pre očekivanog Trampovog saopštenja, poziva da predsednik SAD odustane od te jednostrane odluke i ne prizna grad kao samo izraelski.\n„Naš uzvišeni savet i molba za SAD je da nastave priznavanje trenutnog medjunarodnog statusa Jerusalima. Sve iznenadne promene će naneti nepopravljivu štetu“, napisalo je sveštenstvo, preneli su izraelski mediji.\nSveštenici su pozvali Trampa da ne menja status kvo u gradu koji ima istorijski i verski značaj za hrišćane, muslimane i Jevreje .\n„Sveti grad može da se deli i da se u potpunosti u njemu uživa kada politički proces pomogne da se oslobode srca svih ljudi koji u njemu žive od sukoba i desruktivnosti s čim su suočeni“, navodi se u pismu i apeluje na Trampa da još razmisli o značajnoj promeni američke politike u odnosu na sporni grad.\nTakodje piše da hrišćanski lideri prate za zabrinutošću izjave o mogućnosti izmene svhatanja SAD i odnosa prema statusu Jerusalima.\nOno se završava čestitkom za Božić i pozivom Trampu da vidi božićnu proslavu u Jerusalimu koja, kako su rekli, ističe raznolikost koju grad sada uživa, a možda je više neće imati.


Pronađena “Župska venera” stara 6.000 godina! - Daljine.rs\nFigurina boginje plodnosti tzv. Župska venera, stara više od 6.000 godina pronađena je na lokalitetu Vitkovačko polje kod Aleksandrovca i predstavlja važno otkriće za svetsku naučnu javnost, rekla je pronalazač-arheolog Sanja Crnobrnja Krasić.\nKrasićeva, koja je na istom lokalitetu poslednjeg dana zaštitnih istraživanja na terenu pre izgradnje lokalne kanalizacije pronašla i žrvanj i ostatak praistorijske peći, navela je da je ovo četvrta monumentalna Venera nađena na ovom lokalitetu, a prva nakon 1969. godine.\nFigurina boginje čiji je gornji dio nađen u celini, dok su glava i noge bili odvojeni, potiče iz perioda od 3.500 do 4.500 godine pre nove ere.\n“Da nije bilo namere da se sprovede kanalizacija, mi se danas ne bismo upoznali sa ovom predivnom Venerom. Nadam se da ćemo ponovo dospeti u pravu žižu naučne javnosti”, rekla je Krasićeva za “Večernje novosti”, prenosi Nedeljnik.\nGepostet von Sasa Stevanovic am Montag, 12. August 2019\nOna je navela da je reč o vremenu kada se dogodila prva industrijska revolucija, kada ljudi prestaju da budu lovci, osnivaju naselja, počinju da se bave poljoprivredom, a za bolje useve su se molili boginjama plodnosti.\nKrasićeva je navela da se smatra da je Vitkovačko polje, koje zauzima unikatno mesto u sklopu vinčanske kulture, praistorije Srbije i sveta, bilo religiozni centar u to vreme. Akademik Borislav Jovanović istakao je da bi se cela kultura svakako zvala “vitkovačka” da je kojim slučajem lokalitet u Župi pronađen pre Vinče.\nSamo 50 metara od mesta gde je pronađena Venera 1969. godine, arheolozi su otkrili četiri neolitske boginje, od kojih su tri monumentalne i spadaju u neprocenjivo kulturno blago.\nNajpoznatiju među njima “Lejdi of Aleksandrovac”, koja je simbol Aleksandrovca, kustosi su uvrstili među 12 najznačajnijih praistorijskih Venera na svetu.


Evropska unija o predsedničkim izborima\nPobedniku podrška EU\nBRISEL (Tanjug) - Novi predsednik Srbije, bez obzira na to ko će pobediti u drugom krugu, imaće punu podršku Evropske unije, izjavio je juče u Briselu portparol visokog predstavnika EU za spoljnu politiku i bezbednost Havijera Solane.\nPovelja što pre\nMinistri inostranih poslova EU uputili su, kao što se i očekivalo, apel SRJ u kojem se traži brzo usvajanje ustavne povelje. "Savet EU ponovo naglašava da je brzo usvajanje povelje i akcionog plana o unutrašnjem tržištu, trgovini i carinama, i to u potpunom skladu sa Sporazumom o redefinisanju odnosa Srbije i Crne Gore, od suštinskog značaja za brz napredak koji vodi ka Evropskoj uniji", kaže se u apelu.\nKristina Galjak je podvukla zadovoljstvo EU zbog toga što su predsednički izbori u Srbiji održani u "demokratskoj i mirnoj atmosferi", što daje povoda za procenu da će tako biti i u drugom krugu glasanja.\n"Mi čekamo tu drugu rundu, odnosno konačni ishod glasanja", rekla je Galjakova, naravno, ne upuštajući se u prognoze ko će pobediti, a još manje koga bi Brisel želeo da vidi kao srpskog predsednika.\n"Čekamo taj drugi krug pre svega u nadi da će se Beograd i Podgorica najzad dogovoriti oko Ustavne povelje kako bi taj ustavni dokument bio što pre usvojen i kako bi Srbija i Crna Gora krenuli ubrzanim tempom u evropske integracije", rekla je portparol visokog predstavnika EU, dodajući da je to i u "najboljem interesu" Jugoslavije.


Ritas ili Ostende u Zvezdinoj grupi - Evroliga, Košarka, Top News\nRitas ili Ostende u Zvezdinoj grupi\nAleksandar Milosavljević 04.10.2013., 09:40\nNakon što je Lijetuvos Ritas u prvom polufinalnom duelu očekivano savladao nemački Oldenburg u drugom je došlo do malog iznenađenja pošto je belgijski Ostende pobedio favorizovani Banvit sa 82:80 (21:21, 19:21, 23:23, 19:15).\nU više nego izjednačenom meču Ostende je ključnu prednost stekao sredinom četvrtog perioda, a značajnu ulogu u „odlepljivanju“ imali su srpski internacionalci Vesa Petrović i Dušan Đorđević. Mogao je turski tim u završnici da dođe makar do produžetka, ali je najpre Dru Gordon promašio dva slobodna bacanja, a potom je posle skoka u napadu Semi Mehija promašio zicer.\nU pobedničkom timu najefikasniji je bio Rajan Tompson sa 19 poena, Dušan Đorđević je dodao 14, dok je iskusni Vesa Petrović imao osam poena i šest skokova. Na drugoj strani Mehija je dominirao sa 26 poena i 11 uhvaćenih lopti, ali su uz njega samo još tri igrača bila košgeterski raspoloženi, Roulend (15), Dejvis (13) i Gordon (10), što je bilo nedovoljno za pobedu.\nFinalni meč u Viljnusu između domaćeg Lijetuvos Ritasa i Ostendea na programu je danas od 19.30 časova, a pobednik će igrati u evroligaškoj grupi D sa Crvenom zvezdom, Panatinaikosom, Makabijem, Laboral Kućom i Lokomotivom Kubanj.\nPrethodna vest JJ preokretom do polufinala Pekinga\nSledeća vest Hamilton najbrži na treninzima u Koreji, težak udes Raikonena\nJJ preokretom do polufinala Pekinga\nHamilton najbrži na treninzima u Koreji, težak udes Raikonena


Vatromet u znak slavlja nakon što je poslednji američki avion odletio sa aerodroma u Kabulu, 31. avgusta 2021.\nAerodrom u Kabulu bez usluga je kontrole vazdušnog saobraćaja sada kada se američka vojska povukla iz Afganistana, a američkim civilnim avionima zabranjeno je letenje iznad zemlje osim ako za to nije dato prethodno odobrenje, saopštila je u ponedjeljak američka Federalna uprava za vazduhoplovstvo (FAA).\nFAA je u saopštenju navela da je "zbog nedostatka usluga u vazdušnom saobraćaju i funkcionalnih organa civilnog vazduhoplovstva u Afganistanu, kao i zbog stalnih bezbjednosnih briga, američkim civilnim operaterima, pilotima i civilnim avionima registrovanim u SAD zabranjeno da rade na bilo kojim nadmorskim visinama nad većim dijelom Afganistana".\nRanije ovog mjeseca američka vojska je saopštila da je preuzela odgovornosti kontrole letenja u Kabulu kako bi olakšala evakuaciju desetina hiljada ljudi iz Afganistana.\nFAA je saopštila da američki civilni operateri "mogu nastaviti da koriste jednu visinsku mlaznu liniju blizu krajnje istočne granice za prelete. Svaki američki operater civilnih aviona koji želi da leti u/iz ili preko Afganistana mora prethodno da dobije odobrenje FAA".\n18. avgusta FAA je saopštila da bi američki vazdušni prevoznici i civilni piloti mogli da dolete u Kabul kako bi izvršili evakuaciju ili pomoćne letove uz prethodno odobrenje američkog Sekretarijata za odbranu. Američke aviokompanije pomogle su u prevozu hiljada evakuisanih lica ovog mjeseca, ali su izvodile letove sa aerodroma izvan Afganistana.


TotalCar.rs » Kako izgleda sudar dva modela koja deli četvrt veka\nOvih dana Nissan je odlučio da okonča proizvodnju modela Tsuru, koji se izrađivao u Meksiku, a koji je u toj zemlji počeo da se prodaje još 1992. Iako nije navedeno da se proizvodnja gasi zbog loših bezbednosnih karakteristika, veruje se da je “kreš” test u kome je Tsuru dobio 0 zvezdica bio presudan za odluku čelnika japanskog proizvođača.\nJedan od razloga zbog kojih su proizvođači automobila prinuđeni da neprekidno usavršavaju sisteme aktivne i pasivne bezbednosti u vozilima jeste povećana svest javnosti o potrebi da se smanji broj stradalih na putevima. Drugi je konstantno pooštravanje kriterijuma prilikom “kreš” testova novih modela koje sprovode organizacije kao što su EuroNCAP, u Evropi, ili američki Institut za bezbednost na putevima (IIHS), u SAD.\nZahvaljujući podizanju bezbednosnih standarda, mnogi modeli koji su razvijeni i konstruisani pre samo nekoliko godina – iako su veoma bezbedni – ipak ne mogu da dobiju maksimalniu ocenu (pet zvezdica) na najnovijim testiranjima. Situacija je daleko lošija u zemljama u razvoju, gde usled niskog standarda i malih primanja stanovništa, proizvođači automobila moraju da nude jeftina vozila, zbog čega se maksimalno štedi na sistemima bezbednosti.\nNa ruku im idu i zakoni ovih zemalja koji dopuštaju prodaju novih automobila koja su daleko ispod bezbednosnih normi u ekonomski razvijenim društvima.\nNije neuobičajeno da su pojedini modeli automobila, koji su projektovani još u 20. veku, a u međuvremenu se nisu konstruktivno menjali, i dalje prisutni na tržištima nerazvijenih zemalja. Setimo se samo jednog od najpoznatijih slučajeva, kao što je Volkswagenova originalna “buba” koja se Latinskoj Americi proizvodila i prodavala čitavih pola veka.\nJedan od veoma popularnih modela u Meksiku, u poslednih par decenija je sedan Nissan Tsuru. U pitanju je lokalna verzija modela Nissan Sentra, koji je lansiran davne 1990. godine. Meksička varijanta počala je da se proizvodi 1992, i godinama je omiljen automobil taksista, ali i porodica sa niskim primanjima.\nKako bi pokazao koliko je Tsuru nebezbedan, američki IIHS – koji u saradnji sa srodnim organizacijama GlobalNCAP i Latin NCAP sprovodi kampanju za ukidanje modela sa 0 zvezdica na “kreš” testovima – sučelio je ovaj sedan sa jednim od najnovijih Nissanovih automobila slične klase, modelom Versa za tržište SAD.Test frontalnog sudara dva vozila izvršen je pri brzinama od po 64 km/h (40 milja na sata), a čeono preklapanje površina automobila pri kontaktu iznosilo je 50%.\nRezultat je bio katastrofalan po Nissan Tsuru, što se najbolje može videti na snimku, gde je iz nekoliko uglova prikazano šta se dešava sa oba automobila prilikom sudara, ali i kako su prošle testne-lutke na mestu vozača. Video pokazuje i koliko je bezbednost automobila iz istog segmenta povećana u poslednjih četvrt veka.\nSudbina modela Tsuru sada je zapečaćena i on će sledeće godine otići tamo gde mu je i mesto – u istoriju. Na žalost, prema podacima organizacija za bezbednost saobraćaja, ovaj model je bio povezan sa preko 4.000 smrtnih slučajeva na meksičkim putevima samo u periodu između 2007. i 2012. a jedan od razloga su svakako njegove loše bezbednosne karakteristike.\nIako Nissan Tsuru nestaje sa meksičkog tržišta, u mnogim zemljama sveta i dalje se prodaju novi modeli automobila koji na testovima bezbednosti dobijaju 0 zvezdica, a taj problem naročito je prisutan u Indiji.


Kineski predsjednik Xi Jinping govori na online samitu održanom u znak obilježavanja stote godišnjice osnivanja Komunističke partije Kine (CPC), u Pekingu 6. jula 2021. godine. Na fotografiji treći u uspravnoj koloni sa desne strane je predsednik Srbije Aleksandar Vučić.\n"Vek postojanja Komunističke partije Kine je vek najvećih promena u istoriji čovečanstva" – reči su Aleksandra Vučića, predsednika Srbije i lidera vladajuće Srpske napredne stranke (SNS) na samitu koji je organizovala Komunistička partija (KP) Kine.\nNa Onlajn samitu, organizovanom 6. jula povodom 100 godina postojanja KP Kine, predsednik Srbije i lider vladajuće Srpske napredne stranke (SNS) Aleksandar Vučić održao je govor iz sedišta svoje stranke uz prisustvo oko 300 stranačkih funkcionera.\nVučić je ocenio i da nema druge partije ili političke organizacije u svetu koja može da se pohvali rezultatima koje je ostvarila KP Kine.\nOn je dodao i da je, pored ostalog, više od 700 miliona građana Kine izbavljeno iz siromaštva, a Kina je "za samo nekoliko decenija prešla od zemlje u razvoju koja prima međunarodnu pomoć do svetske supersile".\nStefan Vladisavljev programski asistent u nevladinom Beogradskom fondu za političku izuzetnost kaže za Radio Slobodna Evropa (RSE) da Kina kada obavlja svoj posao to radi tako što će se ostvariti jako bliska veza sa dominantnom političkom figurom u državi sa kojom sarađuje, a da je to na partijskom nivou Srpska napredna stranka.\n"Saradnja između dve partije je jedan od pokretača odnosa između Srbije i Kine i to će vrlo često i vrlo otvoreno podsticati vodeći funkcioneri SNS-a", navodi Vladisavljev.\nOn dodaje da je drugi nivo liderski i da se često, kada se govori o saradnji između dve partije, potencira liderska uloga i prijateljstvo Si Đinpinga, čelnika KP Kine i Aleksandra Vučića, lidera naprednjaka.\nObraćajući se na samitu Komunističke partije Kine 6. jula, predsednik Srbije je rekao da su ta partija i njen lider inspiracija.\n"Vaše reči poštovani predsedniče Si Đinping, o tome kako ’KP Kine ne može i ne sme imati izdvojene i partikularne interese u odnosu na interese Kine i njenog naroda’ poslužiće mi kao inspiracija u radu i borbi za moju zemlju, a uveren sam da bi iz njih i mnogi drugi imali šta da nauče", rekao je između ostalog Vučić.\nViše sadržaja pronađite ovde - Kina na Balkanu\nIz Predsedništva Srbije je 2. jula saopšteno i da je predsednik Aleksandar Vučić u intеrvjuu za kinеskе mеdijе govorio o "slavnoj istoriji i vеlikim dostignućima" Komunističke partije Kine.\n"Od Komunističkе partijе Kinе ima mnogo toga da sе nauči. Na putu ka izgradnji boljе budućnosti, takođе ćеmo smatrati Komunističku partiju Kinе primеrom iz kojеg možеmo učiti", naveo jе Vučić.\nŠta su naprednjaci učili u Kini?\nVeze između dve vladajuće stranke u Srbiji i Kini intenzivirane su tokom poslednjih godina.\nU junu 2019. godine u studijskoj poseti Pekingu, Nančangu i Šangaju, ekonomskim i političkim centrima Kine, boravila je delegacija od 15 članova Srpske napredne stranke.\nTada je saopšteno da SNS nastavlja produbljivanje političke i ekonomske saradnje sa KP Kine.\nDelegaciju je tada predvodio Marko Đurić, kao potpredsednik Glavnog odbora stranke. Đurić je u oktobru 2020. imenovan za ambasadora Srbije u Sjedinjenim Američkim Državama.\n"Išli su tamo da nauče mnogo toga, išli su na obuku da vide kako to Komunistička partija Kine radi. Dočekali su ih kao braću i sestre", objavio je Vučić na stranačkom Glavnom odboru održanom istog meseca.\nVučić je tada naprednjacima poručio da hoće da razgovaraju sa ljudima.\n"Marko (Đurić) će vam posle preneti određene stvari. Ali ono kako oni rade hoću da radite u narednom periodu. To ću vam reći na Izvršnom odboru, detalje kako se to radi i tehniku", poručio je tada Vučić.\nSrpska napredna stranka je u vreme te posete saopštila da će delegacija SNS imati priliku da se upozna sa organizacionom strukturom i načinom delovanja KP Kine od centralnog do lokalnog nivoa.\n"Kao i da sazna više o merama i programima koje sprovodi u cilju iskorenjivanja siromaštva ali i ubrzanog razvoja kineskog društva, čiji rezultati govore o fascinantnom uspehu kineskog rukovodstva i liderskoj poziciji Kine u svetu", navedeno je u jednom od saopštenja SNS-a.\nTakođe je bilo navedeno da je šef delegacije Marko Đurić imao više važnih sastanaka u Centralnom komitetu KPK, na kojima je konkretizovan plan unapređenja saradnje dveju partija.\nOdmah po povratku pojedini članovi delegacije su za dnevni list Blic ispričali da su u Kini učili kako se radi za građane, da će SNS formirati svoju političku akademiju i pristupiti kontaktima sa građanima, ali i merenju doprinosa članstva u razvoju zemlje.\nSrpska napredna stranka je osnovala Akademiju mladih za obuku mladih lidera, kako pišu mediji, 2019. godine.\nRSE je kontaktirao nekoliko funkcionera SNS, međutim oni nisu odgovorili na pitanje o saradnji te stranke sa Komunističkom partijom Kine i obuci koja je organizovana 2019.\nUpitan oko razmene iskustava KP Kine i SNS-a Stefan Vladisavljev iz Beogradskog fonda za političku izuzetnost kaže da ne misli da se radi o konkretnog sistema.\n"Ali mislim da se radi o jednoj razmeni iskustava, o tome kako rukovoditi velikim političkim sistemom. Koliko god SNS bio dominantna stranka kod nas to je daleko od pozicije koju KP zauzima u političkom sistemu Kine", navodi Vladisavljev.\nUzvratna poseta KP Kine\nU oktobru 2019. usledila je uzvratna poseta Srbiji visokog kineskog funkcionera, sekretara Sekretarijata Centralnog komiteta Komunističke partije Kine Jang Šijada.\nVladajuće partije Kine i Srbije: Jača saradnja dve zemlje\nŠijado je tada, kako je objavljeno, u Beogradu i Novom Sadu razgovarao sa državnim vrhom i čelnicima Srpske napredne stranke o infrastrukturnim projektima, ali i o bližoj saradnji Komunističke partije i Srpske napredne stranke.\n"I zbog toga se posebno radujemo činjenici da smo i tokom današnjih razgovora dogovorili da intenziviramo razmenu naših kadrova, da intenziviramo razmenu iskustava, učenje jednih od drugih", rekao je tada Marko Đurić iz SNS-a.\nOn je dodao da saradnja SNS i Komunističke partije Kine daje doprinos otvaranju Srbije ka svetu i njenom ekonomskom prosperitetu.\nVučić je preneo da u stranci razmišljaju kako da nateraju svoje ljude da "više desetina dana, ako već ne mogu 200 dana", razgovaraju sa građanima da bi bolje razumeli njihove zahteve i potrebe.\nŠijado je naveo da je cilj KP Kine da realizuju dogovor lidera njihovih partija Sija i Vučića, pojačaju razmenu i saradnju između dve partije i da prošire bilateralnu uzajamno-korisnu saradnju u svim oblastima.\nPredstavnici SNS-a i KP Kine su još 2014. godine u Beogradu razgovarali o daljem produbljivanju međupartijske, ali i mogućnostima saradnje Srbije i Kine u oblasti ekonomije, energetike i poljoprivrede.\nDelegaciju iz Kine je predvodio zamenik ministra međunarodnog departmana Centralnog komiteta KP Kine Džou Li.\nTada je saopšteno da je ova prijateljska poseta usledila kao nastavak višegodišnje uspešne saradnje SNS i KP Kine.\nVučić je i u govoru povodom 100 godina KP Kine pomenuo "čelično prijateljstvo Srbije i Kine". Ovu sintagmu neretko koriste zvaničnici dve zemlje opisujući međusobne odnose.\nI dok Kina podržava teritorijalni integritet i suverenitet Srbije i u grupi je zemalja koje blokiraju članstvo Kosova u međunarodnim organizacijama, Srbija je deo kineske ekonomske i političke inicijative Pojas i put.\nVučić je na događaju 6. jula takođe rekao da Srbija u inicijativi Pojas i put vidi veliki i dragoceni doprinos stvaranju uslova za ravnomerni razvoj kao jedom od ključnih preduslova globalne stabilnosti.\nStevan Vladisavljev iz Beogradskog fonda za političku izuzetnost kaže da su odnosi između Srbije i Kine prešli nivo razvoja ekonomskih odnosa i da su duboko zašli u razvoj političkih.\nAli, napominje, to dolazi sa određenom cenom.\n"Videli smo da su politički funkcioneri iz Srbije iskazivali podršku Kini u teritorijalnom integritetu i nepriznavanju Tajvana, odnosno politici Jedne Kine. Zatim smo videli podršku bezbednosnim politikama Pekinga u Honkongu tokom demonstracija prethodnih godina", rekao je Vladisavljev.\nOn navodi i da se Srbija usaglašavala sa deklaracijama koje su se odnosile na podršku Kini i način kako Kina tretira ujgursku manjinu u provinciji Sinđijang.\n"Dobar razvoj odnosa podrazumeva jedno političko usaglašavanje i na državnom nivou što prilično olakšava pozicija koju SNS ima u našem političkom sistemu", ocenjuje Vladisavljev.\nVučić je i tokom govora povodom 100 godina od KP Kine 6. jula naveo da Srbija podržava politiku Jedne Kine.\n"Izuzetnost, mudrost i pre svega hrabrost odlike su lidera Komunističke Partije u vođenju države kakva je Kina i izgradnji društva koje krasi harmonično jedinstvo svih etničkih grupa i raznolikost njenih brojnih provincija, autonomnih regiona i specijalnih administrativnih regiona", rekao je između ostalog Vučić.\nDa li su odnosi SNS-a i KP Kine pod lupom?\nStefan Vladisavljev ocenjuje da u budućnosti mogu doneti probleme rastuće tenzije između Pekinga i Brisela.\n"U ovom vakuumu gde su EU i Kina najveći trgovinski partneri i da zbog toga EU ne kritikuje u potpunosti kinesku politiku na unutrašnjem planu omogućava Srbiji i SNS-u da i dalje razvijaju odnose na sve višem nivou sa najvećom komunističkom partijom na svetu", smatra Vladisavljev.\nVladisavljev dodaje da je, kada je u pitanju Vašington, Srbija i dalje van procesa sukobljavanja dve najveće sile, SAD i Kine, što je dolaskom nove administracije u Vašingtonu, kako ocenjuje, u "utišanoj" fazi.\n"Međutim, ukoliko dođe do daljeg razvoja tenzija na globalnom nivou možemo očekivati da će partneri iz Vašingtona imati sve više otvorenih pritisaka prema našim zvaničnicima jer sigurno neće biti zadovoljni ovim nivoom partnerstva", smatra Vladisavljev.\nKineski i u Skupštini Srbije\nBliski odnosi između vladajućih stranaka u Srbiji i Kini ogledaju se i u nastojanjima funkcionera SNS da u svojim obraćanjima koriste kineski jezik.\nTako se predsednik Srbije i lider SNS Aleksandar Vučić u decembru 2019. obratio na kineskom jeziku.\nOn je tada u video poruci na Instagramu Si Đinpingu zahvalio na pozivu da poseti.\nI poslanik SNS Luka Kebara u aprilu 2021, na sednici Skupštine Srbije, pričao je na kineskom jeziku u delu izlaganja o predsednicima Srbije i Kine.\nPoslanička grupa prijateljstva sa Kinom spada među nekoliko najbrojnijih u Skupštini Srbije.\nIma 128 članova, dok grupa prijateljstva sa Rusijom ima 155, a sa SAD 121 člana.


Kina je kaznila južnokorejske firme LG i Samsung i četiri tajvanske sa ukupno 22,8 miliona dolara novčane kazne zbog nameštanja cena ekrana za računare i televizore, saopštila je Vlada u petak.\nPeking propise o određivanju cena i konkurenciji sve oštrije primenjuje prema stranim kompanijama i nekim domaćim da bi podržala svoje ciljeve ekonomskog razvoja.\nIstražitelji Agencije za ekonomsko planiranje su utvrdili da su se predstavnici LG, Samsunga i četiri tajvanska proizvođača sastali na desetine puta od 2001. do 2006. godine radi dogovora o cenama ekrana prodatih kineskih proizvođača računara, televizora i druge elektronike.\nUz novčanu kaznu, preduzećima je naređeno da kineskim kupcima vrate ukupno 27 miliona dolara, saopštila je Komisija za razvoj i reformu. Povrh toga, vlasti su zaplenile 5,8 miliona dolara tih firmi, te ih nameštanje cena posle sva tri oblika kazne, ukupno košta 56 miliona dolara.


struja : strana 2 : Južne vesti\nZbog radova na elektromreži cela teritorija opštine Medveđe u ponedeljak od 7 do 17 sati biće bez struje, saopštavaju iz Elektrodistribucije.\n15:02, 14. 9. 2021.\nSutra bez struje 17 leskovačkih sela i jedna zgrada u naselju Solidarnost\n16:12, 11. 8. 2021.\nU četvrtak, 12. avgusta, od 9 do 14 sati bez struje će biti Bez struje će sutra biti sela Pečenjevce, Lipovica, Brejanovce, Razgojna, Čifluk Razgojnski, Gornja i Donja Lokošnica, Grdanica, Smrdan, Novo Selo, Čekmin, Babičko, Brestovca, Međa, Šarlince, Draškovca, i Kutleš, kao i stanari zgrade broj 30 u Niškoj ulici koji struju neće imati od 8 do 10:30.\nKabl pao na krov autobusa, par sati visoka vozila nisu mogla Obrenovićevom ulicom\n15:05, 15. 7. 2021.\nKabl koji je jutros oko 8:35 udario u krov autobusa u Obrenovićevoj ulici, uklonile su ekipe Parking servisa, saopštavaju iz policije. Povređenih nije bilo, a dodaju i da saobraćaj na toj lokaciji nije bio obustavljen, već regulisan.\nVlasotince sutra bez struje, moguće i bez vode\n13:45, 15. 6. 2021.\nZbog revizije trafostanice sutra od 8 do 17 sati struje neće biti na celoj teritoriji Opštine Vlasotince, sem u selima Orašje, Konopnica koja se električnom energijom napajaju sa trafostanice Batulovce. Takođe, moguć je nestanak i vode s obzirom na to da će u nedostatku struje doći do prekida u proizvodnji.


Agencija Moody’s potvrdila ocjenu kreditnog rejtinga B1 za Crnu Goru | Crna Gora | Al Jazeera Balkans\nOcjena kreditnog rejtinga rezultat je visokog BDP-a po stanovniku i optimističnih šansi za pristupanje Evropskoj uniji.\nAgencija "Moody's" potvrdila je u novom izvještaju ocjenu kreditnog rejtinga B1 za Crnu Goru, uz zadržavanje pozitivnih šansi, javlja Anadolija.\nIz Ministarstva finansija saopćeno je da je ocjena kreditnog rejtinga rezultat visokog bruto domaćeg proizvoda (BDP) po stanovniku, optimističnih šansi za pristupanje Evropskoj uniji (EU), kao i snažnog investicijskog trenda s naglaskom na direktna strana ulaganja.\n"U novom izvještaju kreditne agencije 'Moody's' pozdravljeni su značajni investicioni projekti koji se realizuju u sektorima saobraćaja, turizma i energetike", navodi se u saopćenju.\nUz to, kreditni rejting B1, uz pozitivne šanse, opravdava i snažan srednjoročni potencijal rasta, koji je podržan provođenjem adekvatnih strukturnih reformi i realizacijom Vladinih efektivnih mjera koje doprinose jačanju fiskalne pozicije Crne Gore.\n"Pored toga, prepoznate su konkretne aktivnosti Vlade kojima su umanjeni srednjoročni rizici refinansiranja u Crnoj Gori", dodali su iz Ministarstva.\nRekordna godina u turizmu\nGlavni pokretači rasta evidentni su u, kako su rekli, sektorima građevinarstva, saobraćaja, turizma i energetike. Rast je potaknut i javnim ulaganjima, prije svega izgradnjom prioritetne dionice autoputa Bar – Boljare.\n"Sa druge strane, značajan doprinos rastu dala je i potrošnja domaćinstava podstaknuta rekordnom turističkom sezonom i pozitivnim kretanjima na tržištu rada, gdje je u drugom kvartalu stopa nezaposlenosti bila na istorijski niskom nivou od 14,3 odsto", precizirali su iz Ministarstva.\nU izvještaju se navodi da će ova godina biti još jedna rekordna u sektoru turizma, u skladu s rastom dolazaka za period od januara do augusta za 17,2% i noćenja za 9,2% turista u odnosu na isti prošlogodišnji period.\n"Pohvaljene su pravne i administrativne reforme koje se realizuju, pogotovo u kontekstu ulaska u EU, što predstavlja dalji podsticaj za unapređenje vladavine prava uz kontinuirano jačanje kapaciteta institucija u narednim godinama", zaključuje se u saopćenju.\nI evropski policajci na granicama Crne Gore


JP Gradsko Stambeno-Šta deca znaju o liftovima?\nŠta deca znaju o liftovima?\nU okviru akcije „Lift nije igračka“ koju organizuje JP „Gradsko stambeno“ svi đaci prvog razreda OŠ „Karađorđe“ naučili su kako se pravilno i bezbedno koriste liftovi i šta treba raditi u vanrednim situacijama. Predavanju su prisustvovali i radnici Službe hitnih intervencija „Stambenog“ koji deci i odraslima pomažu ako se nađu zaglavljeni u liftu. Akcija je započeta u ovoj voždovačkoj školi, a biće nastavljena i u drugim osnovnim školama u Beogradu.\n„Deca bi trebalo uvek da budu u pratnji odraslih kada koriste liftove, a u slučaju da se zaglave treba da pozovu u pomoć komšije ili našu Službu hitnih intervencija čiji je broj telefona jasno označen u svakom liftu koji mi održavamo. Ovom akcijom mi želimo da povećamo disciplinu u korišćenju liftova zbog bezbednosti i za dobro naše dece“, izjavio je Slobodan Miljković, direktor JP „Gradsko stambeno“ i dodao: „Liftovi se zaglavljuju iz najrazličitijih razloga, a najčešći je nestanak struje. Naše preduzeće godišnje izbavi oko tri hiljade odraslih i dece iz zaglavljenih liftova i uradi više od 70 hiljada servisa.“\n„Želimo da zahvalimo „Gradskom stambenom“ što je akciju pokrenulo baš u našoj školi koja je osnovana 1905. godine i jedna je od najstarijih u Beogradu“, rekao je Milan Žegarac, direktor OŠ „Karađorđe“ i dodao: „Uveren sam da škola treba da pruži deci i neka praktična znanja koja nisu deo redovne nastave, a neophodna su za bezbedno odrastanje. “\n„Lift nije igračka“ predstavlja ciklus multimedijalni predavanja osnovcima o pravilnoj upotrebi liftova i o tome kako da postupe ukoliko dođe do kvara. U okviru akcije „Stambeno“ je štampalo strip uputstva za bezbedno korišćenje liftova, a kao osnova za predavanja koristi se kompjuterska animacija u kojoj su karakteri iz stripa primenjeni u elektronskoj formi i „oživljeni“ zvukom i pokretom, što je idealan spoj učenja i zabave. Specijalno za ovu akciju napisana je i komponovana pesma prilagođena deci školskog uzrasta koja je naišla na veoma dobar prijem kod dece.


Tehnopolis: Održana radionica za mlade sa hendikepom | onogošt.me\nTehnopolis: Održana radionica za mlade sa hendikepom\nUdruženja mladih sa hendikepom Crne Gore (UMHCG) organizovalo je u Nikšiću radionicu za mlade sa invaliditetom sa ciljem da ih upoznaju sa pravima i mogućnostima, načinima na koje mogu djelovati u zajednici, kao i njihovom obrazovanju i zapošljavanju.\n“Cilj je da kod njih podstaknemo aktivizam i aktivnije učešće u onome što ih se tiče, da ne prihvataju zdravo za gotovo ono što im se odmah ponudi, već da shvate svoju ulogu kao vrlo važnu u tom procesu, da se osnaže i daju doprinos zajednici. Podstičemo ih i da nemaju psihološke prepreke već da se bore sa onim spoljnim sa kojima se svakodnevno suočavaju”, kazala je Marina Vujačić i istakla da su slučajevi diskriminacije i dalje pristuni prema osobama sa hendikepom.\nPrema njenim riječima vidljivi su pomaci što se tiče položaja osoba sa hendikepom u odnosu na prije deset godina, ali da poteškoće i dalje postoje.\n“Prije svega u sistemu obrazovanja, ali imamo i one standardne problem kao što su nepristupačnost objektima i diskriminacija osoba sa hendikepom. Zakon koji pokriva ovu oblast je dosta dobar, ali primjeri u praksi se vrlo često kose sa zakonskom praksom”, istakla je Vujačić.\nRadionica je rađena u sklopu projekta “Omladinska politika je i moja politika” koji traje do sredine juna i koji je podržan od strane Ministarstva sporta i mladih.\nZeleni Crne Gore: Na Kapetanovom jezeru se gradi bez dozvole i plana\nKapetanovo jezero sa okolinom (Mganik, Lukavica, Žurimovi, Kapa Moračka, Tali, Stožac, Izvorište Morače i Komarnice...) je u samom vrhu planinsko turističkih potencijala Crne Gore, a tamo se ovih dana bez plana, dozvola, koncepcije razvoja podižu turistički objekti, saopštila je NVO Zeleni Crne Gore.\nKrivične protiv 11 osoba zbog kršenja mjera\nPolicija je tokom prethodnog dana nadležnim tužilaštvima podnijela krivične prijave protiv 11 osoba zbog kršenja mjera o sprečavanju širenja koronavirusa.\nDavaocima krvi nije potreban negativan test na koronavirus\nDavaoci krvi su neophodni i tokom ljetnjeg perioda, kada su zalihe krvi smanjene, a dodatna otežavajuća okolnost predstavlja epidemija virusa korone, poručeno je iz Zavoda za transfuziju krvi.\nU Crnoj Gori jutros se saobraća po suvim kolovozima, a vozačima se savjetuje oprezna vožnja prilagodjena uslovima i stanju na putu.


Jovanović: Zaštititi Petrovaradinsku tvrđavu | Autonomija\nJovanović: Zaštititi Petrovaradinsku tvrđavu\nPetrovaradinsku tvrđavu podhitno treba zaštititi i proglasiti je za spomenik kulture od izuzetnog značaja, kaže predsednik Skupštine Novog Sada Aleksandar Jovanović\nPredsednik Skupštine Novog Sada Aleksandar Jovanović izjavio je danas da Petrovaradinsku tvrđavu podhitno treba zaštititi i proglasiti je za spomenik kulture od izuzetnog značaja.\nJovanović je na konferenciji za novinare rekao da ni država ni grad nemaju dovoljno sluha za zaštitu Tvrđave i podsetio da je elaborat na posnovu kojeg bi Tvrđava bila zaštićena trebalo da bude završen krajem 2010. godne, ali to još uvek nije urađeno.\n“Zbog svega toga Tvrđava danas vredi tepsiju ribe, umesto da bude simbol Novog Sada, kao što su Big Ben u Londonu ili Ajfelov toranj u Parizu”, kazao je predsednik gradskog parlamenta.\nOn je upitao kako Novi Sad misli da se kandiduje za Evropsku prestonicu kulture za 2020. godinu, kada tako malo ulaže u Tvrđavu, ali i u izgradnju novih i renoviranje postojećih institucija kulture.\nJovanović je rekao da zajedno sa Petrovaradinskom tvrđavom, treba zaštititi i njeno Podgrađe, u kojem ima mnogo vrednih objekata, koji su takođe zapušteni.


Otvoren konkurs za "Evropsku školu debate" - oradio.rs\nOtvoren konkurs za "Evropsku školu debate"\nU sklopu projekta Evropske unije "EUTEKA – EU u vašoj biblioteci" raspisan je konkurs za četvrtu generaciju polaznika "Evropske škole debate", na koji se mogu prijaviti srednjoškolci i studenti.\nOd kraja oktobra 2017. do februara 2018. godine, polaznici škole pohađaće radionice o veštini debatovanja, argumentaciji i javnom nastupu, kao i radionice o funkcionisanju Evropske unije, evropskim institucijama i procesu EU integracija.\nRadionice će se održavati subotom, u Novom Sadu, Beogradu, Nišu, Kragujevcu i Novom Pazaru, a predavači će biti treneri debatnih veština i najbolji učesnici debatnih takmičenja u Srbiji, kao i članovi Tima Evropa, mreže nacionalnih eksperata na teme u vezi sa Evropskom unijom.\nTroškovi putovanja za đake i studente iz drugih gradova biće pokriveni, a za maloletne polaznike programa koji budu odabrani za učešće na Evropskoj školi debate, potrebna je pismena potvrda roditelja za putovanje iz svog mesta do navedenih gradova.\nKonkurs je otvoren do 20. oktobra, a prijavni formular nalazi se na ovom linku. Dodatne informacije u vezi sa "Evropskom školom debate" mogu se dobiti putem mejla skoladebate@euteka.rs ili pozivom na broj telefona 063/ 385-129.\nPrijavi se za Evropsku školu debate\nInformacioni centar Evropske unije i Otvorena komunikacija raspisuju konkurs za šestu generaciju polaznika "Evropske škole debate". Od novembra do februara…\nU četvrtak Evropska škola debate\nTakmičenje za srednjoškolce i studente u veštini debatovanja "Evropska škola debate" biće održano u četvrtak 21. februara od 12 do 13…\nU sredu "Evropska škola debate"\nTakmičenje za srednjoškolce i studente u veštini debatovanja "Evropska škola debate" biće održano u sredu, 28. marta, od 12 do…


Italijanski regulator: Rusija ima „pametnu“ vakcinu - Sputnjik Srbija\n02:35 05 Mart 2021\nItalijanski regulator: Rusija ima „pametnu“ vakcinu\n19:02 21.01.2021 Preuzmite kraći link\nPredsednik saveta direktora Italijanske agencije za lekove Đorđo Palu smatra da je ruska vakcina protiv virusa korona „Sputnjik Ve“ (Sputnik V) pametan preparat.\n„Vakcina „Sputnjik Ve“ (Sputnik V) je pametan preparat koji koristi dva tipa adenovirusa. To je poznata, dobro proučena praksa“, rekao je stručnjak novinarima, komentarišući perspektivu registracije ruske vakcine u EU.\nOn smatra da i ruska i kineska vakcina imaju pravo na punopravnu ocenu.\nPritom, po njegovim rečima, primena ruskog preparata u Italiji je moguća samo u vanrednoj situaciji.\n„Specijalni zakon omogućava ministru zdravlja da (je pusti u promet) samo u vanrednim okolnostima. Međutim, čini mi se da se evropski ministri slažu da takve procene treba da da evropski regulator“, rekao je stručnjak.\nOn je ukazao da kašnjenje u odobravanju vakcine švedsko-britanske kompanije „Astra zeneka“ usporava vakcinaciju. Po njegovom mišljenju, za vakcinaciju 65 odsto stanovnika Italije, što je potrebno za stvaranje kolektivnog imuniteta, biće potrebna cela 2021. godina.


Pašalić: Holokaust jedan od najmračnijih zločina u istoriji\n► Pašalić: Holokaust jedan od najmračnijih zločina u istoriji\nZaštitnik građana Zoran Pašalić ocenio je danas, povodom 27. januara, Međunarodnog dana sećanja na žrtve Holokausta, da stradanje Jevreja u Drugom svetskom ratu "jeste i mora ostati upamćeno kao jedan od najvećih i najmračnijih zločina u istoriji čovečanstva".\nZaštitnik je u saopštenju naveo da Holokaust "opominje i upozorava da je nedostatak tolerancije prema onima drugačije verske, nacionalne ili bilo koje druge pripadnosti, predvorje i siguran put ka najvećem zlu koje ljudsko društvo može doživeti".\n"Obaveza svake demokratske države je da se suprotstavlja atisemitizamu i svakom obliku diskriminacije i isključivosti, jer su te pojave, pa makar bile i izolovani incidenti, prisutne i u našem vremenu", naveo je ombudsman.\nOn je pozvao na negovanje duha tolerancije i suživota i na izgradnju društva u kome će se kako je naveo, "različitosti poštovati i uvažavati, a ljudska prava beskompromisno štiti i unapređivati".\nMeđunarodni dan sećanja na Holokaust ustanovljen je 1. novembra 2005. godine rezolucijom Generalne skupštine UN u znak sećanja na 27. januar 1945. godine kada su vojnici sovjetske Crvene armije oslobodili nacistički logor smrti Aušvic-Birkenau u Poljskoj.


RTS :: Pobeda Trampa, Ejmi Kouni Baret izabrana za sudiju Vrhovnog suda SAD\nSvet Pobeda Trampa, Ejmi Kouni Baret izabrana za sudiju Vrhovnog suda SAD\nutorak, 27. okt 2020, 06:31 -> 06:51\nTrampu je zapalo da tokom jednog mandata imenuje čak troje sudija, dok su prethodna tri predsednika – Klinton, Buš mlađi i Obama – imenovali po dvoje za osam godina u Beloj kući.\nZa SAD je neobično važno da li će sudija biti liberalnih ili konzervativnih shvatanja jer će se tako postavljati pri odlučivanju.\nDemokrate su obično predlagale liberalnije, republikanci konzervativnije sudije, a izborom Ejmi Kouni Baret taj odnos je 6:3 u korist konzervativaca.\nEjmi Kouni Baret je iz Indijane ima 48 godina i sedmoro dece (dvoje usvojene sa Haitija), konzervativna je po pitanju abortusa i gej brakova, spada među pravnike "originaliste" koji Ustav tumače baš onako kako u njemu piše, bez prilagođavanja vremenu u kojem živimo.\nZa Demokrate i slobodoumnije Amerikance još teži udarac je što ona dolazi na mesto sudije Rut Ginsburg koja je bila verovatno najliberalnija sudija u Vrhovnom sudu.\nGinsburg je preminula 18. septembra i Tramp je neverovatnom brzinom sproveo postupak kandidovanja i izbora sudije na zgražavanje Demokrata koji su ga upozoravali da se tako nešto ne radi na sedam nedelja pred izbore.\nObičaj je, naime, da se u sličnim situacijama postupak izbora sudije prepusti sledećem predsedniku, što u ovom slučaju takođe može biti Tramp.\nRepublikanci su iskoristili većinu koju imaju u Senatu i sinoć su izglasali sudiju Baret, koja je odmah položila zakletvu pred predsednikom u Beloj kući.\nPored nje Tramp je tokom mandata imenovao sudije Nika Goruša (2017) i Breta Kavanoa (2018).\nOsetljivi sporovi u kojima bi ona mogla da donese bitnu prevagu Republikancima i konzervativcima su glasanje o Obamakeru koje će se dogoditi odmah posle izbora, kao i preispitivanje legalnosti abortusa.\nTakođe, Vrhovni sud odlučivaće o rokovima za prijem glasačkih listića poslatih poštom što bi moglo da odluči predstojeće izbore.


Poznavaoci političkih prilika različito o dijalogu • RTK\nPoznavaoci političkih prilika različito o dijalogu\nPolitički kompromis na Zapadnom Balkanu mora biti nagrađen, izjavio je evropski komesar za proširenje i susedsku politiku Johanes Han. Poznavaoci političkih prilika su podeljenog mišljenja da li će ova najava podstaći zvaničnike Kosova i Srbije da se vrate pregovorima i koje ih nagrade sleduju ukoliko postignu dogovor.\n“To vam je ona stara priča o štapu i šargarepi”, kaže političar Nenad Rašić, koji je uveren da je u pitanju paket koji nudi Evropska unija i da će 1. jula na samitu u Parizu biti predstavljena “neka platforma”.\n“Mislim da u ovom slučaju Priština može da dobije viznu liberalizaciju i, naravno, ukidanje takse u paketu. S druge strane Beograd, koji bi po mom mišljenju otvorio neko dodatno poglavlje, a takođe dobio i određeni finansijski paket koji bi se odnosio na određenu privrednu oblast koja bi pospešila pridruživanje Evropskoj uniji... Moj utisak je da sve te velike sile nemaju više strpljenja da ovaj tihi konflikt traje u nedogled, naročito između političara koji svojom svakodnevnom retorikom zaoštravaju odnose da bi tobož ostale duže na vlasti”, kaže Rašić, predsednik Progresivno demokratske stranke.\nPolitikolog Ramuš Tahiri smatra da bi sve zemlje Zapadnog Balkana trebalo da imaju jasnu viziju o pristupanju Evropskoj zajednici i da bi najpravednije bilo da imaju isti datum pridruživanja kako ne bi uslovljavali jedni druge, što je bio slučaj Slovenije i Hrvatske.\n“Kosovo i Srbija bi trebalo da imaju sporazum o normalizaciji jer i Kosovo i Srbija sada imaju odvojeni put, bez obzira što se u Srbiji govori da se neće odreći Kosova. Međutim, Srbija nema nijedno pitanje koje se tiče unutrašnjeg pitanja Kosova u odnosu na pristup Evropskoj zajednici. Srbija zna da Kosovo ide odvojenim putem, iako je Srbija dosta prednjači u odnosu na Kosovo”, ističe Ramuš Tahiri.\nŽivorad Lazić iz Srpskog nacionalnog foruma takođe pominje paket EU koji podrazumeva konačni sporazum između Kosova i Srbije, uz koji će, kao nagrada, uslediti zasebno pristupanje Evropskoj uniji. Lazić napominje da EU diktira pravila, a da odbijanje ili prihvatanje nosi posledice.\n“EU verovatno ima neke svoje planove i ciljeve koji su nama nepoznati i sada, po sistemu štapa i šargarepe - malo ćete ovako, pa malo ovako, to će uroditi nekim plodom, verovatno će u paketu biti primljeni i Kosovo i Srbija, a mi ćemo možda biti trećerazredna članica EU,” rekao je profesor Živorad Lazić.\nDijalog u Briselu je prekinut pošto je Priština uvela takse na robu iz Srbije, a zvaničnici Kosova i Srbije su vodili odvojene razgovore sa predstavnicima EU.\nDa svi “gube zbog zastoja u pregovorima, podsetio je i ambasador Sjedinjenih Američkih Država u Srbiji Kajl Skot, koji je na Tviteru napisao da je "status kvo" na Balkanu neodrživ.\nEsport sport sve popularniji na Kosovu


Helikopterski servis Republike Srpske nije nabavio helikopter i nalazi se u procesu poništenja postupka javne nabavke, saopšteno je iz Biroa Vlade Srpske za odnose sa javnošću.\nU saopštenju se dodaje da Helikopterski servis Republike Srpske u subotu, 18. aprila, nije imao aktivnosti, te da u svom vlasništvu posjeduje helikopter “AŠ 19”, registarskog broja E7-RSG.\nPovodom objavljivanja pojedinih medija o nabavci helikoptera, iz Vlade Republike Srpske ističu da je u skladu sa instrukcijama Vlade i Ministarstva finansija, a u vezi sa nastalim posljedicama epidemije virusa korona, prilikom izrade rebalansa budžeta odlučeno da se odustane od nabavke.\n“Tako da je prijedlog odluke o stavljanju van snage odluke o davanju saglasnosti na plan utroška sredstava, upućen Vladi Republike Srpske 7. aprila, kao i prijedlog rješenja o stavljanju van snage rješenja o davanju saglasnosti na sprovođenje postupka javne nabavke robe – helikoptera, što je Vlada Republike Srpske usvojila na sjednici 9. aprila”, dodaje se u saopštenju.\nU saopštenju se dodaje da će Helikopterski servis Srpske, kao ugovorni organ donijeti odluku o poništenju postupka javne nabavke helikoptera, nakon što odluka o stavljanju van snage odluke o davanju saglasnosti na plan utroška sredstava bude objavljena u Službenom glasniku Republike Srpske.\nOdluka o poništenju postupka javne nabavke biće objavljena na portalu javnih nabavki i na veb stranici Helikopterskog servisa Republike Srpske, te dostavljena svim potencijalnim ponuđačima.


RTS :: Milojević: Ispunili smo ciljeve u Jadranskoj ligi\nKošarka Milojević: Ispunili smo ciljeve u Jadranskoj ligi\nsubota, 11. mar 2017, 11:04 -> 11:07\nMilojević: Ispunili smo ciljeve u Jadranskoj ligi\nTrener košarkaša Mega Leksa Dejan Milojević zadovoljan pobedom svoje ekipe nad Karpošom, ali i generalno sezonom u Jadranskoj ligi. Milojević je naveo da njegova ekipa, ako se poklope neki rezultati, može da završi ligu kao šesta, što bi bio drugi najbolji rezultat u istoriji kluba.\nMega je sinoć u Sremskoj Mitrovici pobedila ekipu Karpoš Sokola sa 82:69 u 26. kolu regionalnog takmičenja.\n"Zadovoljan sam pobedom. Bila je ovo teška utakmica, jer je ekipa Karpoša najnezgodnija za igranje. Vrlo su atipični, centri su sjajni šuteri, mogu da pogode za tri poena i jako ih je teško braniti jer mogu dobro da igraju i pod košem. Imali smo problema u prvom poluvremenu, ali smo u nastavku uspeli da se prilagodimo, preuzimali smo posle njihove pik igre i to je dalo rezultat", rekao je Milojević posle utakmice.\n"Zadovoljan sam ovom sezonom, jer naš prvenstveni cilj je razvoj mladih igrača. I ove godine smo afirmisali par igrača koji će ići u NBA ligu, pri tom smo opet imali sasvim pristojan rezultat", dodao je trener Mege.\nMilojević je naveo da njegova ekipa, ako se poklope neki rezultati, može da završi ligu kao šesta, što bi bio drugi najbolji rezultat u istoriji kluba.\n"Uz sve poteškoće na pravi način smo odigrali u finišu sezone i u poslednjih sedam utakmica zabeležili smo pet pobeda. Podigli smo formu pred kraj regionalnog takmičenja i ispunili ciljeve. Sada imamo dovoljno vremena da se spremimo za domaće prvenstvo i ponovo izborimo plasman u ABA ligu", rekao je Milojević.


IN MEMORIAM: Преминуо глумац Борис Комненић\nPočetna / Vesti / IN MEMORIAM: Preminuo glumac Boris Komnenić\nTimočka 07/03/2021 | 09:33\tVesti, Hronika\nGlumac Boris Komnenić rođen je u Puli, gde je završio osnovnu čkolu i gimnaziju, a u Beogradu je završio Fakultet dramskih umetnosti. Najpoznatija uloga mu je bila u TV seriji „Bolji život”, gde je tumačio lik Saše Popadića.\nZnačajne uloge ostvario je i u serijama „Vratiće se rode”,„Sinđelići”, „Sivi dom”, „Gore dole”, u filmovima „Tajvanska kanasta”, „Miris kiše na Balkanu”, „Bal na vodi”, „Slučaj Laze Kostića”, „Prokleta je Amerika”.\nDobitnik je mnogih nagrada i priznanja za svoj rad. Nagrada filmskih susreta u Nišu, Godišnja nagrada Narodnog pozorišta, Godišnja nagrada BDP-a, Nagrada „Raša Plaović” za sezonu 2009/2010 (za ulogu Dezmonda Mortona u predstavi „Državni službenici”), Nagrada Grada Beograda za pozorišno stvaralaštvo za 2011. godinu.\nPrethodna Timočki Zodijak: Dnevni horoskop za 7. mart 2021.\nSledeća DokTok: Primetili ste opadanje kose nakon COVID-19 infekcije? Evo šta treba da uradite


Vučić: Čeka nas teška jesen po pitanju Kosova\nPredsednik Srbije Aleksandar Vučić izjavio je da ne isključuje mogućnost incidenata na Kosovu i Metohiji, ali da neće biti realizovanja plana "b13", o kojem pišu mediji, jer Srbija neće dozvoliti pogrom ili ubijanje Srba. Vučić je ocenio kao besmislicu odluku prištinskih vlasti da ne pušta građane sa pasošem Srbije na Kosovo.\nTanjug, TV Prva\nPovodom navoda obaveštajnih službi da Tačijeva terorističko-kriminalana grupa "b13" sprema krvavu jesen i napade na severni deo Kosovske Mitrovice i Zubin Potok, Aleksandar Vučić je na TV Prva rekao da on nema dokaze za tako nešto.\n"Ja nemam dokaze za tako nešto, ne isključujem mogućnost različih incidenata, pokušaja...Neće se to dogoditi, možda napad, ali nećemo tolerisati ubijanje srpskog življa i pogrom", poručio je Vučić.\n"Neko mora da brine svakoga dana. Očekuju nas i teški razgovori sa zapadnim predstavnicima, koji žele rešavanje kosovskog problema do juna", naveo je Vučić.\n"Ponašaju se kao deca koja pokušavaju da prave državu"\nPredsednik Srbije ocenio je kao besmislicu odluku prištinskih vlasti da ne pušta građane sa pasošem Srbije na Kosovo.\nVučić je rekao da su prištinski političari krenuli da se utrkuju po pitanju taksi, ali i po najglupljim pitanjima kao što su dokumenta.\n"Jasno je da je srpska strana pregovarala da se putuje uz ličnu kartu, ali naravno da imate pravo i da putujete i sa pasošem. Onaj ko ima više, ima pravo i na manje", objasnio je on.\nOn je kazao da su takve odluke besmislica ljudi koji se ponašaju kao mala deca, koja nemaju državu, a pokušavaju da prave neku državu.\n"Nerešeno kosovsko pitanje mnogo nas košta, ali nema veze koliko košta"\nPredsednik Vučić rekao je da nerešeno kosovsko pitanje Srbiju mnogo košta i da bismo, da to pitanje ne postoji, imali direktne strane investicije u visini od pet milijardi evra, ali da se ne postavlja pitanje da li smo spremni na tu cenu.\n"Da nema tog pitanja bilo bi mnogo više, ali da li to znači ako sutra neko kaže ’Pirot nije vaš’ da ćemo da kažemo zbog investicija na to pristajemo", kazao je predsednik.\nVučić je, upitan koliko nas košta nerešeno kosovsko pitanje kada je reč o direktnim stranim investicijama odgovorio: "Da mi neko ne izvlači iz konteksta reči. Moj odgovor je mnogo nas košta, ali to nema veze koliko nas košta"\nUkazao je da nas toliko mnogo košta da nije u stanju ni da kaže koliko je to.\nDodao je da su urađene mnoge analize i da pokazuju da bismo imali više od pet miliajrdi evra direktnih stranih invesicija da nije tog nerešenog pitanja, a danas imamo investicije u visini od 3,6 milijardi.\nPredsednik Srbije je rekao i da je veoma zadovoljan zbog činjenice da Srbija nikada nije investirala u srpski živalj na Kosovu i Metohiji, kao što to sada radi.\n"Sada iz tekućih budžetskih rezervi odvajamo novih 80 miliona evra za naš narod na Kosovu. Srećan sam zbog toga i volim da osećaju da naša država brine o njima", kazao je Vučić.\n"Još nema njihovog predloga, osim sve više pritisaka na mene"\nVučić izjavio je da pretpostavlja da će zapadne zemlje da traže ubrzavanje rešenja KiM, ali da još nije čuo njihov predlog rešenja, osim što pojačavaju pritisak na njega.\nVučić je podsetio da su njegovu ideju o razgraničenju svi odbacili, što je njemu, inače, dokaz koliko je to rešenje bilo dobro, te dodao: "Da vidimo šta je vaš predlog, još ga nisam čuo. Osim sve više pritisaka na mene, u kojima će da kažu - ’ti možeš da izdržiš, pobedićeš na izborima, čak i ako priznaš nezavisno Kosovo, a mi ćemo da pomognemo i sa EU i sa novcem za Srbiju’...", rekao je Vučić.\nVučić je izjavio da je interesantno kako su za "1 od 5 miliona" dobri Haradinaj i Tači, a ne valjaju "ovde u Srbiji Vučićevi", pa će tamo sa elanom da izađu na izbore, a ovde je, kaže, valjda manja demokratija nego u Prištini.\nPredsednik je na pitanje da li očekuje da se "podigne temperatura" budući da na Kosovu idu izbori, rekao da postoji nekoliko apsekata koji su za nas teški.\n"Tako će i da prođu. Očekujem ubedljivu pobedu Srpske liste u srpskim sredinama", kaže on, a na pitanje da li će i ovoga puta SL biti tas na vagi, kaže da se to nikada ne može znati i da će Albanci praviti koalicije i jedni protiv drugoh i protiv Srba.\nVučić je ocenio da je da je do promene ambasadora svetskih sila u Beogradu došlo jer te zemlje sasvim sigurno "očekuju važne stvari".\nVučić se, na konstataciju da svih pet stalnih članica Saveta bezbednosti UN menjaju ambasadore u Beogradu i pitanje da li to znači da žele da ubrzaju rešavanje kosovskog pitanja, našalio da sigurno „nisu došli da proveravaju klimatske uslove u Srbiji, već da su sigurno došli jer očekuju važne stvari".\nPosebno je pohvalio odlazećeg ambasadora Francuske Frederika Mondolonija, rekavši da je za njega on bi najbolji francuski ambasador u Srbiji.\n"Ja sam sa tim ljudima imao ponekad oštre i teške razgovore. Nikada ambasadorima ne popuštam, ali, kada urade dobre stvari ja to kažem", naglasio je Vučić.\n25.05.2020 Od četvrtka kretanje po 16 sati (1616)\n25.05.2020 Gračanica: Počela isplata od 100 evra (788)\n25.05.2020 Obijena škola u Sušici, ukradeni računari (753)\n25.05.2020 U Domu zdravlja Gračanica vakcinacija dece redovna (287)\n25.05.2020 Još jedna žrtva koronavirusa na Kosovu, ukupno 30 (135)


Elma Hrustić: "Pandemija je pokazala ljudske vrednosti" - PRess Serbia | PR PRess team\nZadnjih dana region se bori sa koronom, stanje postaje dramatično u svim gradovima regiona ali ono što posebno izaziva strah i paniku kod ljudi je šta će budućnost doneti.\nPevačica Elma Hrustić kaže da je očekivala promene i reakcija ljudi u Istanbulu gde godinama živi ali da je iznenađena reakcijama naših ljudi.\n– “Mi smo narod koji je prošao od vrha do dna, od ratova, gladi, bolesti i zaista sam iznenađena koliko postajemo hladan narod, nemamo osećaj jedni za druge, nemarimo više kako je komšija pored nas” .\nDodaje da je nekad bilo normalno da podelite i poslednje parče hleba sa prijateljem, komšijom, da upitate da li treba neka pomoć, dok danas ljudi od vas okreću glavu kada ste u nevolji što je za svaku osudu, ističe Elma.\nKorona, karantin, kriza, trebala je još više da nas spoji i ujedini, jer smo mi narod koji je uvek izlazio kao pobednik a ne da nas razdvoji i pokaže stanje našeg društva. Elma Hrustić duboko u srcu veruje da će se region probuditi i boriti kako za sebe tako i za sve ljude kojima je pomoć potrebna, jer ona veruje u ono čuveno da se dobro ipak dobrim vraća.


Početna / Projekti / Despotovac dobija novu i modernu Tehničku školu\n09 Novembar 2018, 11:09\nDespotovac dobija novu i modernu Tehničku školu\nU Despotovcu je počela rekonstrukcija srednje Tehničke škole, a radove u vrednosti od blizu 135 miliona dinara finansira Vlada Srbije preko Kancelarije za upravljanje javnim radovima.\nTehnička škola, koju pohađa oko pet stotina učenika tehničke, elektroničke, trgovačke, kulinarske i turističke struke, će biti kompletno rekonstruisana, od hidro i termo izlozacije i izmene enterijera, a biće srušeni i neki postojeći i urađeni novi pregradni zidovi na pojedinim prostorijama, koje će dobiti nove funkcije.\nRadovima će, između ostalog, biti obuhvaćena zamena krovne i tavanske konstrukcije kao i zamena krovnog pokrivača, te sanacija fasade sa termoizolacijom kako bi se unapredila energetska efikasnost objekta, kao i sanacija podova i zidova. Urediće se i školski restoran u kome učenici smera kuvari i konobari, stiču praksu.\nRadove izvodi „Ami monter“ sa članovima grupe „Spektar invest“ Paraćin, „Elsat“ Čačak i „Sunce Marinković“ doo.


Zabrinjava me zaostajanje u razvoju Kosova\nIma pozitivnih reagovanja od profesionalaca, ljudi koji prate procese koji su u toku na Kosovu, na predlog koji je proizišao iz kabineta predsednika Skupštine Kosova o planu za reformu lokalne samouprave i teritorijalnu podelu odnosno decentralizaciju, ističe u intervjuu za naš program Nexhat Daci predsednik Skupštine Kosova, odgovarajući na pitanje može li se o tom projektu obezbediti unutarkosovski konsenzus.\nZijadin GASHI (Priredio: Gëzim BAXHAKU)\nDACI: Ima mnogo godina kako sam zabrinut za zaostajanje Kosova u celokupnoj njenoj gami. Ove tri godine u institucijama izuzetno me zabrinjava apsolutno zaostajanje u razvoju Kosova, znaci ekonomsko razvojni karakter i analiza postojece situacije. Ima na Kosovu jedna struktura koja je na Kosovu instalirana negde sedamdesetih admnistrativnih godina , vreme kada je bavljenje selom iili ekonomskim razvojem izgfledalo kao ludost ili seljastvo, vec se zelelo da se grade veliki objekti, mamutski objekti koji su bili simbol tog sistema i Kosovo je stalni islo ka padu i zaostajanju u razvoju,znaci u potpunom zaostajanju na ekonomskom planu, na frustriranje gradjana sa postojecim stanjem usluga koja su im se pruzala. Imajuci uvek susrete i sastanke sa raznim kosovskim strukturama pokusavao sam da izradim jednu ideju, dok je moje prisustvo u Londonu i drugim zemljama Evrope i pitanja sta cini Kosovo za Kosovare uvek su bila bez adekvatnog odgovora.\nTo me je nateralo da zajedno sa mojom kancelarijom, koja je izuzetno ozbiljna i profesionalno spremna razmisljam sta mi mozemo uciniti za Kosovo i proizisla je ideja da izadjemo sa ovim osnovnim konceptom o administrativnoj podeli i reformi lokalne samouprave, ali samo kao osnovnom principu. Tri osnovna cilja u ovom osnovnom principu bice: ekonomski razvoj i dobrobit Kosova, osecaj sigurnosti gradjana Kosova za granice Kosova i razvoj Kosova, i zadovoljenje lokalnom samoupravom i ukljucivanje cele etnicke game Kosova u jedan zajednicki projekat. Ja mislim da prvi signali , reakcije dobrih profesionalaca koja shvataju procese u toku su pozitivni, nece reci da podrzavaju ali su pozitivni za naredni rad.\nRSE: Ima procena da ustavnim promenama Skupstina moze izazvati nove razdore i sukobe sa medjunarodnom admnistracijom. Dali ce Skupstina insistirati na tim promenama cak i ako se razgovori sa gospodinom Brayshaw zavrse neuspehom?\nDACI: Da, to je najveca briga Parlamenta i moja uopste, jer smo se mi opredelili za stratesko partnerstvo, to sto je i gospodin Holkeri spomenuo na plenarnoj sednici. Ali partnerstva bez podrske Skupstini Kosova nece biti. To sam ja jasno rekao i vodjstvu demokratskih procesa u svetu, u Washingtonu, da radimo da ubedimo medjunarodne faktore o opravdanosti promena kapaciteta institucija , jer smo pred fijaskom, pred punim kolapsom. Pred kolapsom koji ce rezultirati enormnim frustacijama gradjana, sto mi ne zelimo. Ja razumem polozaj UNMIK-a, on je u statickoj poziciji, to je mehanizam koji nema kapaciteta za unutrasnje promene, jer to ne dozvoljavaju okolnosti. Zatrazicu potpuno razumevanje , posto smo i u dobrim licnim odnosima, ali mi imamo obaveze prema Kosovu i njenim gradjanima i ja sam spreman da svoje obaveze izvrsavam.\nRSE: Vi ste spomenuli kolaps u kojem moze da se nadje Kosovo. Kako se moze prevazici takvo stanje imajuci u vidu da je pred Kosovom proces implementacije standarda koji bi otvorio put definisanju statusa. Da li ce se traziti novi koraci koji ce popraviti ovo stanje i ovaj kolaps?\nDACI: Ja uvek sa potpunim ubedjenjem kazem da Kosovo ima sve resurse, sve prirodne izvore kako bi izbeglo taj kolaps. Kosovu i kosovarima u rukovdstvima institucija i partijama posebno nedostaje odgovornost prema kosovarima. Nedostaje im odgovornost da se u strukturama ukljucuju profesionalci svih delatnosti, nezvisno dali pripadaju ili ne partijama, civilnom drustvu i rekao bih , da kao i svaki pocetak boluju od bolesti koje zahtevaju i pamperse, ne samo lekove. Medjutim, ako idemo sa vladom koja svakog dana ujutro menja koncepte, svoja ubedjenja, odgovornosti ja se plasim da vodimo Kosovo u jedan corsokak u kojem cemo sami sebi vaditi oci.


Omladinski stonoteniski klub Spin | OSTK Spin maksimalan nakon prvog turnusa Lige Republike Srpske\nPosted at 12:14h in Novosti i obavještenja\tby\tSpin 0 Comments\nSeniorska ekipa OSTK Spin je opravdala ulogu favorita na prvom turnusu Lige RS održanom proteklog vikenda u Prijedoru. Spinovci su dobili sva četiri meča, dva službenim rezultatom, a dva sjajnom igrom (u prvom kolu su, voljom žrijeba, bili slobodni).\nPobjede su ostvarene nad STK Slavuj iz Brčkog rezultatom 3-1 i STK Prijedor rezultatom 3-0. Dva preostala meča protiv ekipa STK Radnik II iz Bijeljine i STK Perućica iz Foče su registrovana službenim rezultatom 3-0 u našu korist.\nPočetak lige je pokazao da OSTK Spin krupnim koracima gazi ka cilju koji nam je za dlaku izbjegao prošle godine, a to je plasman u 1. Ligu BiH. Na kraju još samo čestitke svim učesnicima i organizatoru na gostoprimstvu.


Vesti online / Vesti / Srbija / "Sumnjam da će Srbija odustati zbog jedne izjave"\n"Sumnjam da će Srbija odustati zbog jedne izjave"\nPoslanik Bundestaga Peter Bajer je izjavio da je Kosovo faktički nezavisno i da bi Srbija trebalo da ga prizna, jer inače neće ući u EU.\nSrpske političare je ovakva poruka očito zatekla nespremne, piše Dojče vele.\nPoslanik Bundestaga iz redova CDU Peter Bajer je tokom svoje posete Beogradu takođe rekao da je to poruka sa kojom je došao u Beograd, kao i da se Nemačka protivi idejama o korekciji granica ili razmeni teritorija.\nSrpski mediji su u prvim reagovanjima istakli da je ovakva poruka "hladan tuš za Beograd", jer se sada po prvi put ovako eksplicitno saopštava stav Berlina o priznanju Kosova kao uslovu za ulazak u EU. Navodi se tako da je "poslanik Merkelove doneo poruku da bez priznanja Kosova nema ulaska u EU".\nSrpske političare je ovakva poruka očito zatekla nespremne, jer je upadljiv izostanak zvaničnih reakcija. Premijerka Ana Brnabić je ranije nakon susreta sa Bajerom istakla da je Kosovo jedina tačka razilaženja između Srbije i Nemačke, i navela da je u ostalim oblastima postignut značajan napredak.\nStručnjaci Ističu da su do sada iz Evrope stizala uveravanja da niko od Srbije ne zahteva priznanje Kosova, i da ova poruka Bajera po prvi put javno ističe neophodnost priznanja Kosova kao uslov za ulazak u EU. To je na neki način u koliziji i sa stavom SAD i nekih drugih članica EU, koje nisu unapred odbacile ideju razgraničenja ili razmene teritorija.\nSaradnik Centra za međunarodne i bezbednosne poslove - ISAC fond Igor Novaković kaže da bi trebalo sačekati i "videti da li je poruka koju je doneo Bajer lični stav jednog poslanika vladajuće partije, ili je to zaista i zvaničan stav Berlina".\n- Mi smo da sada imali samo nezvanične informacije da bi taj uslov mogao biti stav nekih država EU. Međutim, ništa tako do sada nismo videli kao zvaničan stav, niti je iz evropskih institucija stizala informacija da tako nešto može biti uslov. Mislim da u narednom periodu Srbija neće takvu informaciju ni dobijati direktno od strane evropskih institucija u Briselu - smatra Novaković.\n- Sada po prvi put imamo situaciju da je neko ovako direktno normalizaciju odnosa Beograda i\nPrištine povezao sa punim međusobnim priznanjem - ocenjuje za DW Dragan Đukanović, potpredsednik Centra za spoljnu politiku.\n- Očito je otkako su i SAD sve više uključene u ovaj proces, da se nekako naziralo da će se od Srbije tražiti ono što je u Beogradu izneo nemački poslanik. U svakom slučaju će takav stav staviti pred izazov i sam nastavak dijaloga Beograda i Prištine, imajući u vidu da zvanični Beograd stalno ponavlja da je crvena linija puno priznanje nezavisnosti Kosova - kaže on.\nSrbija je do sada imala veoma malo manevarskog prostora što se tiče kosovskog problema, a ovakav eksplicitan stav člana Bundetaga taj prostor sada praktično ukida.\nIgor Novaković smatra da će Beograd upravo zbog toga "najverovatnije sve više insistirati na ideji razgraničenja ili korekcije granica, umesto rešenja koje bi podrazumevalo potpunu normalizaciju odnosa bez priznanja nezavisnosti Kosova".\nIako je Peter Bajer naglasio da je ideja razgraničenja neprihvatljiva za Berlin, Igor Novaković skreće pažnju da ta ideja nije jednoglasno odbačena u Evropi.\n- Ima država članica EU koje podržavaju tu ideju. Tako da ćemo svakako morati da sačekamo da li će se unutar EU formirati neki zajednički stav oko tog pitanja. Kako sada stvari stoje očito je da imamo različite poruke koje dolaze iz različitih centara moći - primećuje Novaković.\nDragan Đukanović je uveren da će rešavanje pitanja Kosova sve više zavisiti od Amerike, i njenog direktnijeg uključenja u čitav proces. Koliko SAD mogu uticati na stav Nemačke ukoliko američka administracija ima neke druge ideje za rešavanje kosovskog problema?\nSAD imaju objektivno prilično jaku poziciju u ovom procesu, kaže Đukanović, iako formalno ne moderiraju dijalog Beograda i Prištine.\n- Mnogo toga će zavisiti od njihove najavljene diplomatske ofanzive i dinamike sa kojom će se uključiti u ovaj proces. To će mislim biti mnogo važnije od stava Brisela ili Berlina. Stav Nemačke će svakako biti važan, ali mislim da će nakon dogovora Makedonije i Grčke SAD insistirati da se pitanje Kosova što pre reši - navodi Đukanović.\n"Nisam siguran da bi to zaustavilo čitav proces u ovom momentu", ocenjuje Igor Novaković.\n- Izvesno je da će se u Evropi u budućnosti dešavati političke promene, tako da tokom procesa pristupanja dođe i do neke modifikacije stavova. Takođe, sumnjam da će Srbija zbog jedne izjave odustati od svog evropskog puta, niti mislim da bi to bilo produktivno za sve strane u tom procesu - naglašava Novaković.\nOptimista je i Dragan Đukanović, koji se nada nekom kompromisnom rešenju.\n- Očekujem da će se ipak pronaći neka formulacija koja će zadovoljiti sve strane u kosovskom dijalogu. Tako da očekujem neko kreativno rešenje koje bi dovelo do pune normalizacije odnosa Beograda i Prištine, što bi omogućilo nastavak i evropskog puta Srbije - zaključuje Đukanović.


Radio TV Stara Pazova - Jedinstvo slavilo u opštinskom derbiju protiv Dunava 2:0 (RTVSP, 22.10)\nJedinstvo slavilo u opštinskom derbiju protiv Dunava 2:0 (RTVSP, 22.10)\nU 17. kolu Srpske lige grupa Vojvodina, Omladinac je u subotu poražen u Bačkoj Palanci od ekipe OFK Stari Grad sa 1:0, dok je u opštinskom derbiju u Staroj Pazovi Jedinstvo pobedilo Dunav iz Starih Banovaca sa 2:0. Snimak utakmice možete pogledati večeras na programu RTVStara Pazova u 22.10. Dva kola pre završetka jesenje sezone Jedinstvo je sedmo, Omladinac deveti a Dunav osamnaesti na tabeli.\nU 15. Kolu Vojvođanske lige grupa Jug Radnički iz Nove Pazove je poražen u Temerinu od Sloge sa 1:0, istim rezulatatom izgubio je Podunavac u Salašu Nođajskom od Budućnosti, dok je Jadran na gostovanju u Divošu izgubio od lidera na tabeli, ekipe Hajduka, rezultatom 2:0. Jedinu pobedu od naših klubova ostvario je Sremac iz Vojke koji je na domaćem terenu savladao Podrinje iz Mačvanske Mitrovice sa 3:0. Radnički je deveti, Sremac jedanaesti, Podunavac černaesti a Jadran sedamnaesti na tabeli.


NOVI REZULTATI ANALIZE PREČIŠĆENE VODE IZ POSTROJENJA\nZRENJANIN – Javno komunalno preduzeće „Vodovod i kanalizacija“ iz Zrenjanina je saopštilo da je od kompanije „Sinertek“, koja gradi postrojenje za preradu vode, dobilo nove rezultate analize prečišćene vode iz ovog postrojenja.\nU pitanju su rezultati hemijske i mikrobiološke analize, koja je obavljena nakon testiranja samo prve dve faze procesa prečišćavanja vode u postrojenju, odnosno predtretmana i ultrafiltracije, koju je sproveo Zavod za javno zdravlje Zrenjanin, kao i rezultati hemijske analize koji su dobijeni u laboratoriji JKP „Vodovod i kanalizacija“.\n– Analize Zavoda za javno zdravlje Zrenjanin potvrdile su prethodne rezultate dobijene u laboratoriji našeg preduzeća da je prisustvo arsena i gvožđa u vodi u dozvoljenim granicama. Nivo arsena iznosi 6 mikrograma po litri, a gornja dozvoljena granica je 10, dok je prisustvo gvožđa još više smanjeno. Pored ovih rezultata, utvrđeno je da je u dozvoljenim granicama i ph vrednost vode, kao i amonijaka. Prisustvo rezidualnog hlora i mangana je i dalje nešto iznad dozvoljenih vrednosti, ali je spušteno na nivo koji predviđa ova faza prečišćavanja vode – ističe rukovodilac Službe informisanja i poslovnih komunikacija u JKP „Vodovod i kanalizacija“ Siniša Gajin.\nRezultati Zavoda pokazuju i da u vodi nema prisustva aerobnih mezofilnih bakterija, kao ni koliformnih bakterija. Po rečima investitora, sredinom prošle sedmice započeto je testiranje i jonoizmenjivača i već tokom ove nedelje mogu se očekivati rezultati analize vode nakon i ove, treće faze prečišćavanja.\n– Posle dobijenih rezultata započeće i poslednja finalna faza prečišćavanja vode – reverzna osmoza, čime će celokupno postrojenje biti u funkciji, pa ubrzo sledi i finalna analiza ovlašćene laboratorije. Puštanje vode sa prečišćivača u gradsku vodovodnu mrežu uslediće nakon što ovlašćena laboratorija potvrdi da voda sa prečišćivača ispunjava sve parametre koje propisuje pravilnik o kvalitetu vode Republike Srbije, a biće dozvoljena za piće kada zabranu ukloni ovlašćena inspekcija. Do tada će i dalje deo prečišćene vode kružiti unutar postrojenja za prečišćavanje, a deo biti ispuštan u gradsku kanalizacionu mrežu – navodi Gajin.\nTagovianaliza JKP "Vodovod i kanalizacija" Zrenjanin kvalitet postrojenje za vodu Sinertek Siniša Gajin\n26/07/2017 у 02:56\nVi se sprdate sa ovom reversnom osmozom…?!\nZnate li uopšte šta znači reversna osmoza? Kroz membranu prolaze samo čist H2O i da bi voda mogla da se upotrebljava, potrebno je veštački mineralizovati. Čista boleština!\nNAJMANJE SMO POŠUMLJENO PODRUČJE U EVROPI\n„LETNJE DEČIJE ČAROLIJE“ U AVIV PARKU ZRENJANIN


Vesti | Preko Veze\nNajbolji način da se povežeš sa ljudima jeste da govoriš jezik koji govori čak 1,38 milijardi ljudi u svetu. Usavrši svoj engleski i ostvari saradnje i projekte na internacionalnom nivou. Ovladavanje konverzacijskim poslovnim engleskim je vaš put ka uspehu.\nBeograd, 6.4.2021 - Kompanija Nelt i ove godine raspisuje konkurs za plaćeni razvojni program „Dobar start“. Šesti put zaredom, studenti završne godine fakulteta, diplomci ili studenti master studija imaju priliku da kroz plaćenu obuku za poziciju u oblasti Key Account Management-a u ovoj kompaniji, steknu neprocenjivo profesionalno iskustvo i obezbede dobar start karijere. Zainteresovani se mogu prijaviti za pohađanje programa putem LinkedIna ili na našem sajtu www.nelt.com/karijera/dobar-start do 19. aprila, nakon čega će uslediti proces selekcije.\nKad pričamo o povezivanju, oni su sigurno jedni od ključnih u lancu kada je uspešno poslovanje u pitanju, najvažnija karika u spajanju proizvoda sa krajnjim korisnicima. Gebrüder Weiss se može pohvaliti istorijom dužom od pola milenijuma, a sa Marijom Kosanović, HR direktorkom pričamo o tome kako su zadržali stabilnost u okviru kompanije tokom Covid-19, ali i po čemu se izdvajaju kao poslodavac koji je u samom vrhu kada govorimo o društvenoj odgovornosti.\nZašto je iskustvo bitnije od zarade tokom studija?\nPoslodavac će uvek ceniti volonterski rad koji može imati niz benefita, kako na poslovnom tako i na privatnom planu.\nUčestvuj besplatno na Inat samitu\nINAT Samit u novom digitalnom formatu okuplja vrhunske stručnjake iz IT i HR inudstrije\nProsveta se u našoj zemlji kao i na celom Balkanu vodi tradicionalnim načinom komunikacije i pružanjem usluga. Vreme je za promenu, zar ne mislite tako? Četbot (engl. chatbot) predstavlja budućnost u poslovanju i komunikaciji. Nešto što će za jako kratko vreme postati sastavni deo našeg života, načina poslovanja i obavljanja svakodnevnih obaveza.\nKompanija Gebruder Weiss je u Srbiji 2018. godine započela svoj put realizacije projekta dualnog obrazovanja. U Austriji naša kompanija aktivno učestvuje u ovom načinu školovanja skoro već 80 godina. Takođe veoma smo ponosni na činjenicu da je dosta naših zaposlenih upravo nakon ovakvog vida školovanja dobilo želju da ostane u kompaniji i nastavi da raste i razvija se dalje sa njom.\nKako pišemo oglase za posao, kome se obraćamo i gde grešimo; šta o tome misle kandidati; zašto HR pristaje na štetne kompromise I zašto se neko ne pobuni dok loša praksa nije uzela maha?


Novinarka Hadidža Ismailova dobija nagradu američkog P.E.N centra\nDanas je šest mjeseci od kada je azerbejdžanska novinarka Hadidža Ismailova, koja se bavi istraživačkim novinarstvom i sarađuje sa RSE u zatvoru.\nAmerički PEN centar, nevladina organizacija koja promoviše slobodu izražavanja, dodijeliće joj danas nagradu za istraživački rad kojim je razotkrila razmjere korupcije u Azerbejdžanu na visokom nivou.\nIsmailova je uhapšena 5.decembra pod optužbom da je uzrokovala pokušaj samoubistva jednog čovjeka.\nU februaru su azerbejdžanske vlasti optužbe protiv nje proširile na izbjegavnje plaćanja poreza, nelegalne poslovne aktivnosti i zloupotreba ovlasti.\nIsmailova je negirala sve optužbe koje joj se stavljaju na teret, uz tvrdnju da su politički motivisane.\nNjeno hapšenje su osudile međunarodne grupe za zaštitu ljudskih prava, ocjenjujući da je to dio kampanje koju vlada azerbejdžanskog predsjednika Ilhama Alijeva provodi da bi ugušila sve kritičare vlasti.\nKrajem aprila Švedski Nacionalni press klub za slobodu govora, takođe je nagradio Hadidžu Ismailovu, priznanjem koje nosi ime ubijene ruske novinarke Ane Politkovskaje, koja se takođe bavila istraživačkim novinarstvom.


Odustaću od PDV na hotele uz smanjenje rashoda – Nadlanu.com\nOdustaću od PDV na hotele uz smanjenje rashoda\nBEOGRAD, 23. decembra 2010. (Beta) – Ministarka finansija Diana Dragutinović rekla je u četvrtak uveče da je spremna da odustane od povećanja poreza na dodatu vrednost na usluge hotelskog smeštaja ukoliko se za isti iznos smanje rashodi.\n„Spremna sam da se odreknem svakog povećanja prihoda, ukoliko se za isti iznos smanje rashodi“, kazala je Dragutinović novinarima u parlamentu i dodala da joj je „žao što to nije urađeno prilikom samog procesa pripreme budžeta“.\nNa pitanje novinara da li će se odustati od povećanja PDV na računare, Dragutinović je kazala da se i u tom slučaju mora naći drugi vid uštede. Ona je naglasila da je standard da se na računare plaća standardna stopa PDV, od 18 odsto, a ne smanjena.\nDragutinović je naglasila da je budžet koji je predstavljen poslanicima Skupštine prethodno bio usaglašen sa svim predstavnicima Vlade, ali je dodala da uvek postoji mogućnost da se pod pritiskom javnosti političke odluke i promene.\nJelena Jovičić pre 6 minuta 0


Saopštenje za javnost povodom teksta "Beočinska cementara godinama zagađuje okolinu bez kazne" objavljenog na portalu www.021.rs 14.02.2020. - Inženjeri zaštite životne sredine\nNovi Sad, 14.02.2020.\nČitajući navedeni tekst nismo stekli utisak da je u potpunosti prenesen naš stav po ovom pitanju te se na ovaj način obraćamo javnosti.\nVerujemo da će nadležne institucije u ovom slučaju postupati profesionalno i u skladu za zakonima i propisima sa ciljem zaštite životne sredine i zdravlja građana.\nNeupitno je da su u Beočinsku cementaru od trenutka privatizacije uložena značajna sredstva u zaštitu životne sredine i da su ostvarene pozitivne promene vidljive čak i golim okom.\nMere koje su adekvatne i primerene naspram nastalog zagađenja može jedino da propiše nadležna inspekcija u skladu sa propisima i izdatim dozvolama, te stoga zahtevamo od nadleže inspekcije da izveštaj o obavljenoj kontroli i naloženim merama pod hitno dostavi javnosti kako bi se sprečile dezinformacije i stvaranje panike.\nNeohodno je da se javnost pravovremeno, tačno i sveobuhvatno informiše o zagađenju i njegovim posledicama, kao i da se jasno utvrde svi uzroci zagađenja, pošto pored industrijskog zagađenja na zagađenje vazduha značajno utiču i individualna ložišta, manji industrijski procesi, saobraćaj i drugo.\nPredsednki Upravnog odbora\nUdruženja Inženjeri zaštite životne sredine\nNational Geographic Srbija: “Fioka srama”- ekološki dokumentarac o posledicama korišćenja plastike


Nove mogućnosti za razvoj filantropije - Moja Srbija\n4 новембра, 2021 Ostavite komentar\n„Veoma je važno da se u društvu razvija svest o značaju međusobne pomoći i davanja za opšte dobro. U kriznim vremenima, ljudi su spremniji da učestvuju u humanitarnim akcijama, ali je važno da je solidarnost prisutna uvek. Vlada Republike Srbije je spremna da da doprinos stvaranju povoljnijeg okruženja za razvoj filantropije, čiji je značaj još jednom potvrđen tokom pandemije COVID-19”, rekao je na otvaranju konferencije Mirko Janić, državni sekretar u Ministarstvu za rad, zapošljavanje, boračka i socijalna pitanja.\nU svom obraćanju učesnicima Šenli Pinčoti, direktorka Kancelarije za demokratski i ekonomski razvoj, USAID Srbija, poručila je: „USAID je ponosan na sve uspehe postignute u protekle tri i po godine u partnerstvu sa Koalicijom za dobročinstvo, koju predvodi Fondacija Ana i Vlade Divac. Zajedničkim snagama smo ustanovili Nacionalni dan davanja, uticali na povećanje neoporezivog iznosa studentskih stipendija i pojednostavljivanje procesa onlajn grupnog finansiranja, kao i podigli svest građana i predstavnika privatnog sektora o važnosti davanja za opšte dobro. …Srbija je u 2021. godini zabeležila skok sa 129. na 48. poziciju na Svetskom indeksu davanja”.\nBiljana Dakić Đorđević, izvršna direktorka Trag fondacije ukazala je na značaj daljeg razvoja filantropije. „Istraživanja javnog mnjenja o filantropiji u Srbiji pokazuju da su građani spremniji da daju više za opšte dobro i da volontiraju, dok kompanije sve više pokazuju interesovanje za pokretanje filantropskih inicijativa. Takođe, povećava se broj lokalnih humanitarnih fondacija. To nam ukazuje na to da postoji veliki broj humanih ljudi i da je potrebno konstantno unapređivati okruženje za dalji razvoj filantropije, kako kroz zakonodavni okvir, tako i kroz nove modele i alate koje omogućavaju savremene tehnologije.”\nOvaj dvodnevni događaj okupio je veliki broj relevantnih predstavnika i predstavnica civilnog, javnog, poslovnog sektora i medija. Prvog dana konferencije, učesnici su imali prilike da analiziraju Filantropsku agendu i rezultate dosadašnjih napora za uspostavljanje povoljnijeg zakonodavnog okvira za davanja za opšte dobro, nove mogućnosti za razvoj filantropije kroz digitalizaciju, kao i načine kako se možemo suočiti sa izazovima koje nameću humanitarne krize, kakva je pandemija COVID-19.\nTokom drugog dana konferencije, 5. novembra, učesnici će imati priliku da se upoznaju sa rezultatima kampanje Spasimo hranu, spasimo humanost i inicijativom za ukidanje PDV-a na donacije hrane pred istekom roka trajanja. Takođe, razgovaraće se o i novim modelima za podsticanje lokalne filantropije, a biće predstavljena i publikacija „Ka finansijskoj održivosti organizacija civilnog društva u Srbiji – modeli zadužbinskog i rezervnog fonda”.\nKonferencija se organizuje u okviru Projekta za unapređenje okvira za davanje, koji finansira Američka agencija za međunarodni razvoj – USAID, a sprovodi Koalicija za dobročinstvo, koju predvodi Fondacija Ana i Vlade Divac. Koaliciju dodatno čine Trag fondacija, Catalyst Balkans, Smart kolektiv, Srpski filantropski forum, Forum za odgovorno poslovanje i Privredna komora Srbije.\nTags: Ministarstvo za rad, Trag fondacija, USAID\n« Više od milion noćenja u Beogradu od početka godine\nKompanija NIS i SOS Dečija sela Srbija »


Adidas predstavio posebne rođendanske kopačke za Mesija - Sportske vesti - Savremenisport.com\nNaslovna :: Sportske vesti ::\tAdidas predstavio posebne rođendanske kopačke za Mesija\nadidas je predstavio specijalno izdanje kopački za Lajonela Mesija, koje je predviđeno da argentinski as nosi na treningu za svoj 27. rođendan (24. juna), dan pre poslednje utakmice u grupi koju Argentina igra protiv Nigerije u Porto Alegreu.\nNove kopačke su rođendansko izdanje adizeroTM F50 Mesi patika, koje argentinski čarobnjak trenutno nosi na FIFA Svetskom kupu u Brazilu. Ove kopačke karakteriše elegantna nijansa nekoliko boja: zelene, plave, roze, narandžaste i bele, zajedno sa tri legendarne adidas pruge. Na ovaj način se kombinuju revolucionarna tehnologija i precizni dizajn koji potpuno pristaje stopalu četvrostrukog dobitnika Zlatne lopte.\nIzrađeno je ukupno 27 pari ovakvih patika, svaki predstavlja po jednu godinu Mesijevog života, uz dva ekskluzivno potpisana para koja će biti poklonjena na takmičenju @teammessi na njegov rođendan.\nRođendanske kopačke su izraz poštovanja brenda adidas prema argentinskom kapitenu, koji je do sada postigao dva gola na isto toliko utakmica Svetskog prvenstva. Mesi se nada da će dobiti završni rođendanski poklon u sredu uveče dodajući ovom broju jo golova i obezbeđivanjem prvog mesta u grupi za Argentinu.


Sarena strana - datum: 2019-11-14 EVROPSKA FESTIVALSKA NAGRADA 2019. Arsenal u trci za najbolji mali festival\nArsenal Fest, koji će biti održan jubilarni, deseti put od 25. do 27. juna 2020. godine u Kragujevcu, učestvuje u borbi za prestižnu „European Festival Awards 2019” (Evropska festivalska nagrada) u kategoriji „Najboljeg malog festivala”.\nJavno glasanje za sve kategorije, uključujući i onu u kojoj je Arsenal (Najbolji mali festival do 10.000 posjetilaca dnevno), već je počelo i traje do 30. novembra, nakon čega će nominacije biti objavljene 10. decembra. Konačno, dodjela nagrada biće održana 15. januara 2020. godine u Groningenu u Holandiji na svečanosti koju organizatori najavljuju kao „najbolju do sada”, uz nastupe brojnih novih nada svjetske pop i rok muzike.\nGodišnje „European Festival Awards” dodjeljuju se glasovima publike i stručnog panela najcjenjenijim festivalim i njihovim organizatorima na Starom kontinentu, a nagradu su 2009. ustanovili Festival Awards Ltd, Yourope (Evropsko udruženje festivala) i Eurosonic Noorderslag.\nU svojih 15 kategorija (Najbolji veliki festival, Najbolji festival srednje veličine, Najbolji novi festival, Festival sa najboljim izborom izvođača...) „European Festival Awards” odaje priznanja „festivalima, organizatorima i pojedincima koji pomjeraju granice u domenu zdravlja i sigurnosti posjetilaca, podizanja društvene svijesti i progresivnog načina razmišljanja”.\nArsenal je od svog prvog izdanja 2011. godine izrastao u respektabilan i uticajan regionalni muzički festival, koji privlači ne samo posjetioce iz Srbije i bivše Jugoslavije, već i ostatka Evrope i svijeta, pažljivim odabirom i spojem zanimljivih i uticajnih svjetskih i regionalnih imena. Deseti Arsenal se sprema da bude kruna svih njegovih izdanja. Očekuje nas veći bolji, jači, bogatiji i zanimljiviji festival neko ikada do sada. Ulaznice za Arsenal Fest X biće u prodaji od kraja novembra.